**Esettanulmány 1 – Klímasemleges szálláshely Magyarországon**

**Irota EcoLodge**

Nemzetközi tanulmányok vizsgálatai és elemzései nyomán (UNWTO-ITF 2019) megismertük azt a jellemzőt, hogy a turizmushoz kötődően a közlekedés után a második legnagyobb CO2 terhelés a szálláshelyek révén keletkezik. Ennek nagyságrendje eléri a teljes kibocsátás 21%-át. Éppen ezért indokolt, hogy bővebben is foglalkozzunk a hazai turisztikai szálláshelyek környezetvédelmi törekvéseivel és megismerjünk néhány jó gyakorlati példát.

A turisztikai szálláshelyek fenntartható építése és üzemeltetése az egyik legfontosabb része kellene, hogy legyen a hazai fenntarthatósági elvek megvalósításának a turizmusban. Kimondottan rossz tehát azzal szembesülni, hogy a szállodákban 2008 és 2013 között megvalósított zöld innovációkat vizsgáló kutató azt állapította meg, hogy az innovációk céljai között a környezettudatosság és a költséghatékonyság a két utolsó helyen álltak (Gyurácz-Német 2014). 2018-ra azonban valamelyest javult a helyzet. Egy másik kutató, aki a társadalmi felelősségvállalás helyzetét mérte fel a szállodáinkban (Hajmásy 2018), arra a megállapításra jutott, hogy a vizsgált szállodákban elsősorban az energiatakarékosságot és a hulladékgazdálkodást tartották lényegesnek a környezet védelme szempontjából. Sajnos a mintában szereplő szállodákra kevésbé volt jellemző a megújuló energiaforrások hasznosítása, és csakúgy, mint a korábbi kutatásban, itt is az mutatkozott meg, hogy a fejlesztéseket és a társadalmi felelősségvállalást is főként a vendégelégedettség növelése miatt tartják fontosnak. A szállodák vezetőinek ez az attitűdje láthatóvá teszi számunkra azt, hogy mennyire fontos a szemléletmód formálása a szálláshely szolgáltatók körében is.

Ismerkedjünk meg egy pozitív példával a hazai gyakorlatból. 2018 elején látott napvilágot a hír, hogy megvalósult Magyarország első – és eddig egyetlen – klímasemleges szálláshelye (turizmus.com 2018).

Ez az **Irota EcoLodge**. Észak-Magyarországon, Borsod-Abaúj-Zemplén megyében, Miskolctól 120 km-re található, egy zsákfaluban. Irota a Cserehát kapuja, a terület túrázásra és kerékpározásra kiválóan alkalmas. Változatos madárvilága a madármegfigyelőket is vonzza. A különböző túraútvonalakon kívül látogatásra az egri és a tokaji borvidéket, illetve az Aggteleki Nemzeti Parkot ajánlják.

(Hallottak már korábban Irota településről? Keressék meg a térképen!)

Az EcoLodge tulajdonos üzemeltetője két Magyarországon élő holland személy, az egyikük mérnök, a másikuk kultúrtörténész. Irotán három hatszemélyes luxusvillát (3 hálószoba 2 fürdőszoba) kínálnak kerttel és úszómedencével. A teljesen természetes medence 6x16 méteres, 1,5 m mély és nádassal övezett. Lehetőség van szabadtéri sütésre, főzésre, külön grillezővel és főzőterülettel. A házak alapvetően hasonló beosztásúak, mindegyiknek saját stílusa van (rusztikus, retro és modern) és a villákat önellátókra tervezték, amit a jól felszerelt konyha tesz lehetővé. Lehetőség van azonban arra is, hogy a faluból, a helyi lakosok valamelyikétől házias ételeket rendeljenek. Az Irota EcoLodge házai akadálymentesek, a wifi ingyenesen használható. Minden ház két parkolóhellyel rendelkezik, valamint elektromos meghajtású autók számára ingyenesen igénybe vehető (napelemes) töltőállomást biztosítanak. A vendégek ingyenesen használhatják az EcoLodge mountain bike-jait. A szálláshely kutyabarát.

A budapesti városi apartman további szélesíti a szolgáltatási kínálatot.

**Feladat**: <https://www.irotaecolodge.com/hu/index.html>

Nézzék meg az Irota EcoLodge honlapját!

Ismerkedjenek meg a szolgáltatási kínálattal!

Keressék meg, mit jelent az üzemeltetők számára a fenntarthatóság!

Keressék és rendszerezzék a környezettudatos építés és üzemeltetés módszereit!

Olvassák el a szolgáltató legfrissebb szénlábnyom jelentését!

**A honlap alapos megismerése után válaszoljanak a következő kérdésekre:**

1. Milyen módszereket alkalmaznak az üzemeltetésben a környezetterhelés csökkentése érdekében?
2. Milyen szemléletformáló kezdeményezéseket találtak a honlapon?
3. Hogyan valósul meg az, hogy az Irota EcoLodge mellett a teljes vállalkozás is klímasemleges?
4. Milyen fenntartható fejlesztési célt határoztak meg 2020-ra?
5. Milyen díjakat nyertek el a szolgáltatók?

Források:

Gyurácz-Németh P. 2014: A magyar szállodák környezettudatos innovációi. Turizmus Bulletin, XVI.évf. 3-4.szám, pp.68-75.

Hajmásy Gy. 2018: Társadalmi felelősségvállalás a magyarországi szállodákban – különös tekintettel a környezetvédelmi aspektusra. Turisztikai és Vidékfejlesztési Tanulmányok, III.évf. 3.szám, pp.4-17.

Irota EcoLodge honlapja <https://www.irotaecolodge.com/hu/index.html>

turizmus.com 2018: Klímasemleges szálláshely Magyarországon. 2018. március 12. <https://turizmus.com/szallashely-vendeglatas/klimasemleges-szallashely-magyarorszagon-1156570>

UNWTO-ITF 2019: Transport-related CO2 Emissions of the Tourism Sector. Modelling Results. World Tourism Organization (UNWTO), Madrid, Spain

<https://www.e-unwto.org/doi/book/10.18111/9789284416660>