**Esettanulmány 2 – Szállodalánc és a környezetvédelem**

**Accor Hotels**

***(a weboldal angol és francia nyelven elérhető)***

Nemzetközi tanulmányok vizsgálatai és elemzései nyomán (UNWTO-ITF 2019) megismertük azt a jellemzőt, hogy a turizmushoz kötődően a közlekedés után a második legnagyobb CO2 terhelés a szálláshelyek révén keletkezik. Ennek nagyságrendje eléri a teljes kibocsátás 21%-át. Mivel a nagy szállodaláncok világviszonylatban számos szállodát üzemeltetnek, ezért kiemelten fontos, hogy milyen a környezetvédelemhez való hozzáállásuk, mennyire környezettudatos a tevékenységük.

Az AccorHotels szállodalánc elkötelezett a fenntartható fejlődés mellett, amit a Planet 21 néven ismert környezetvédelmi programjuk is igazol.

Paul Dublure és Gérard Pélisson 1967-ben nyitották meg első Novotel szállodájukat a franciaországi Lille-ben. A folyamatos fejlesztéseknek köszönhetően vállalkozásuk 1983-ra már 440 szállodát, 1.500 éttermet üzemeltetett a világ 45 országában, amelyekben a foglalkoztatottak száma elérte a 35.000 főt. Ekkor alapították meg az Accor szállodaláncot, amely 2015-ben vette fel az AccorHotels elnevezést. Közben 2011-ben a szállodaiparból a világon elsőként az Accor megosztja környezeti hatásainak számait, majd az ezt követő években több nemzetközi klímavédelmi, esélyegyenlőségi programhoz csatlakozik. Napjainkra az AccorHotels 110 országban több mint 5.000 hotellel van jelen és 300.000 főt foglalkoztat (Accor 2020a).

Az AccorHotels Planet 21 Programja

A program 2011-ben történő elindításával egy olyan cselekvési tervet alapoztak meg, amely a benne megfogalmazott 65 tevékenységen keresztül a lánchoz tartozó valamennyi szálloda számára lehetővé teszi a fenntartható fejlődésre való törekvések megvalósítását. A szállodalánc tagjai meghatározott követelményrendszer alapján négy fokozatban szerezhetnek minősítést a programon belül, melyek a bronz, ezüst, arany és platina fokozatok (Accor 2020b).



Forrás: 2019 Integrated report, AccorHotels <https://group.accor.com/en/commitment/the-expert-room/our-publications>

A program első fázisa 2011-2015, második fázisa pedig 2016-2020 között zajlott. Az első fázisban elért eredmények értékelése alapján fogalmazták meg a második fázisban elérendő új célokat. Az AccorHotels CSR stratégiája 2020-ig a Planet 21 ActingHere négy fókuszterületen alapul, a programba bevonják az alkalmazottakat, a vendégeket, a partnereiket és a helyi közösségeket is (Accor 2020c).

A vendégek körében készített felmérésük azt mutatja, hogy a látogatók egyre érzékenyebbek a környezeti problémákra, a saját háztartásukban is törekednek ennek érdekében minél több mindent megtenni, például energiatakarékos készülékeket működtetni, szelektíven gyűjteni a hulladékot, stb. A kutatásból az is kiderült, hogy a vendégek nemcsak otthon ügyelnek minderre, hanem akkor is fontosnak tartják ezeket az elveket, amikor szállodában szállnak meg. Erre az elkötelezettségre a szállodák is alapozhatnak, bevonhatják a vendégeiket környezettudatos törekvéseik megvalósításába.

A 2019-ig megvalósított teljesítmények:



Forrás: 2019 Integrated report, AccorHotels <https://group.accor.com/en/commitment/the-expert-room/our-publications>

**Feladat**: <https://group.accor.com/en>

Nézzék meg az AccorHotels honlapját!

Ismerkedjenek a brandekkel és az innovációkkal, majd keressék a szállodalánc környezetvédelemmel kapcsolatos elkötelezettségének programjait (commitment)!

Keressék meg a hotellánc ökológiai lábnyomát bemutató tanulmányt!

**A honlap alapos megismerése után válaszoljanak a következő kérdésekre:**

1. Milyen módszereket alkalmaznak az üzemeltetésben a környezetterhelés csökkentése érdekében?
2. Mit értenek az „ActingHere” elkötelezettség alatt?
3. Mi a lényege a Plant for the Planet programnak?
4. Milyen jellemzőket mutat a hotellánc ökológiai lábnyoma?
5. Milyen célkitűzéseket határoztak meg a 2020-ban záruló Planet 21 Programban?

Források:

Accor 2020a: AccorHotels honlapja, Our History. Reaching for the impossible. <https://group.accor.com/en/group/who-we-are/our-history>

Accor 2020b: AccorHotels honlapja. Planet 21 Research. <https://group.accor.com/en/commitment/sharing-our-knowledge/planet-21-research>

Accor 2020c: AccorHotels honlapja, To mark Planet 21 Day, AccorHotels announces the roll-out of a new range of eco-friendly linen. <https://press.accor.com/to-mark-planet-21-day-accorhotels-announces-the-roll-out-of-a-new-range-of-eco-friendly-linen/?lang=en>

UNWTO-ITF 2019: Transport-related CO2 Emissions of the Tourism Sector. Modelling Results. World Tourism Organization (UNWTO), Madrid, Spain

<https://www.e-unwto.org/doi/book/10.18111/9789284416660>