**Esettanulmány 2 – Környezettudatos üzemeltetés a hazai szállodákban**

**Zöld Szálloda pályázat – Zöld Szálloda díj**

A Magyar Szállodák és Éttermek Szövetsége (MSZÉSZ) 1993-tól ösztönzi és támogatja a hazai szállodák környezetvédelmi tevékenységeit. Ennek keretében megalakították a környezetvédelmi szekciót és elkészítették a „Ne zavarj” programcsomagot. A programcsomag részletes szempontrendszere az energia- és víztakarékos üzemeltetés, a hulladékkezelés és újrahasznosítás mellett a vendégek tájékoztatására vonatkozóan is megfogalmazott különböző lehetőségeket, amelyek alapján ez egyes szállodák önálló munkába kezdhettek a saját környezetterhelésük csökkentését illetően (MSZÉSZ 2020a).

A Zöld szálloda díj megszerzésére irányuló pályázatot először 1994-ben írta ki az MSZÉSZ. A sikeres pályázók két évre nyerik el a Zöld szálloda embléma viselésének jogát. A pályázatok elbírálása során külön értékelik a szállodaláncokhoz tartozó és a független szállodákat. A pályázati kiírás is finomításra, szigorításra került, hiszen az évek alatt több olyan törvény és rendelet is életbe lépett, amelyek előírásainak meg kell felelnie a szállodáknak, így ezek teljesítése ma már alapvető feltétele a pályázatok értékelhetőségének. Az "Örökzöld szálloda" címet azok a szállodák nyerhetik el, akik háromszor bekerültek az első három helyezett közé (MSZÉSZ 2020a).

A pályázaton való részvétel feltételei szerint a pályázó:

* tagja a Magyar Szállodák és Éttermek Szövetségének,
* a szállodákra vonatkozó környezetvédelmi törvényeket ismeri és betartja,
* a környezetvédelmi hatóságok felé az éves bevallásokat határidőre beadja,
* rendelkezik Környezetvédelmi szabályzattal,
* kiszámítja a szénlábnyomát,
* eléri a minimum követelményt (MSZÉSZ 2020b).

A szállodaüzemeltetők sokat tudnak tenni a fenntarthatóságért a hatékony energiafelhasználással, a víztakarékossággal, a környezetet kímélő tisztítószerek, anyagok használatával, a közvetlen környékükről történő árubeszerzéssel és sok más további intézkedéssel. A Zöld szálloda díj fokozataival elismerésre kerül a környezetvédelmi szemlélet, és visszajelzést kapnak a pályázók arról is, hogy hol tartanak ezen az úton.

Az MSZÉSZ Zöld szálloda pályázatain eddig több mint száz szálloda vett részt.

**Feladat**: <http://www.hah.hu/>

Keressék meg az MSZÉSZ honlapján a Zöld szálloda pályázat felületét!

Nézzék meg a Zöld szálloda díj elnyerésére vonatkozó 2020-as pályázati kiírást! Olvassák el a kiírás részletes feltételeit!

Keressék meg, mely szállodák voltak a 2019-2020 időszak Zöld szálloda díj nyertesei! Nyissák meg a nyertes szállodák honlapjait és keressék meg a díj elnyerését jelző Zöld szálloda logót!

**A honlap és pályázati kiírás alapos megismerése után válaszoljanak a következő kérdésekre:**

1. Milyen fogyasztási jellemzőkről szükséges számszerűsített mutatókat benyújtani a Zöld szálloda pályázat keretében?
2. Melyek azok a fő témakörök (elvárások), amelyekhez kapcsolódóan a Zöld szálloda pályázat kiírók teljesítés, illetve tevékenység bemutatását várják?
3. A Zöld szálloda pályázathoz kapcsolódó önértékelési táblázatban szereplő önálló vállalások közül több kapcsolódik a szálloda vendégeihez is. Melyek ezek?
4. A Zöld szálloda díjat elnyert szállodák honlapjain azonnal, szembe ötlően, feltűnően megjelent a díj elnyerésének szimbóluma, a Zöld szálloda embléma? (Ha nem így volt, akkor ennek vajon mi lehet az oka? Gondolkozzanak rajta!)

Források:

MSZÉSZ 2020a: Magyar Szállodák és Éttermek Szövetsége honlapja. <http://www.hah.hu/palyazatok/zold-szalloda>

MSZÉSZ 2020b: Zöld szálloda 2021-2022 pályázat. <http://www.hah.hu/palyazatok/zold-szalloda/zold-szalloda-2021-2022-palyazat/>