**Esettanulmány 4 – Ha ide ellátogat, kisebb ökológiai lábnyomot hagy, mintha otthon maradt volna**

**Katica Tanya Élményközpont**

Nemzetközi tanulmányok vizsgálatai és elemzései nyomán (UNWTO-ITF 2019) megismertük azt a jellemzőt, hogy a turizmushoz kötődően a közlekedés után a második legnagyobb CO2 terhelés a szálláshelyek révén keletkezik. Ahogy láttuk, ennek nagyságrendje eléri a teljes kibocsátás 21%-át. A fenntartható turizmus alapjai tantárgy keretében pedig ez az információ arra kell, hogy inspiráljon minket, hogy utána nézzünk, mi a helyzet a hazai szálláshelyek vonatkozásában. Az Irota EcoLodge megismertetésével foglalkozó esettanulmányban kaphattunk már egy rövid ízelítőt szálláshelyeink környezetvédelemhez kapcsolódó tevékenységeiről, illetve a szállodavezetők attitűdjéről. Maga az Irota EcoLodge pedig igazán példaértékű szolgáltatás, aminek már a honlapjáról is egyértelműen leolvasható a tulajdonos üzemeltetők környezetvédelem iránti elkötelezettsége és környezettudatos hozzáállása.

Nézzünk most egy másik példát. A Katica Tanya, hasonlóan az Irota EcoLodge-hoz, vidéken, az ország egyik kevésbé ismert területén, Somogy megyében, a Zselic szívében, Patca településen található. A szolgáltatási köre szélesebb, amire már az élményközpont elnevezés is utal. A szolgáltatásaival célzott vendégkör a gyermekes családok és a fiatalok, valamint a cégek és vállalatok.

A szolgáltatásaikhoz szükséges energia 100%-át maguk állítják elő, azaz az ökológiai lábnyomuk energia szempontjából nulla!

***Szállás szolgáltatások:***

A különböző típusú szálláshelyek különböző vendégigények kielégítését teszik lehetővé. Szállás kínálnak turistaházban, apartmanokban vagy faházakkal is ellátott kempingben. A kempingben a sátorhelyek mellett lakókocsik elhelyezése is biztosított.

A turistaház 8 szobás, 70 férőhelyes, emeletes ágyakkal, külön folyosói vizesblokkal, konyhával, társalgóval. Kültéri főzőhely, tűzrakóhelyek és esőbeálló is rendelkezésre állnak.

A kemping 50 sátorhellyel és 10 lakókocsinak kialakított hellyel rendelkezik. Női és férfi vizesblokk, mosogatók, tűzrakóhelyek és áramvételi lehetőség biztosított.

A 6 faházban/bungalóban 48 férőhely áll rendelkezésre, a 6 faház közrefog egy szabadtéri, de fedett közös esőbeállót. Mosdásra a kemping vizesblokkja ad lehetőséget. Konyha használati lehetőség ehhez a szállástípushoz nem tartozik.

A 6 apartmanház változatos elrendezésben kínál változó számú férőhelyeket (2-4 ágyas szobákban, 4-8 főig,) minden háznál parkolási lehetőséggel. A hatból négy ház vehető igénybe a téli időszakban is, kettő cserépkályhával fűthető, kettő pedig központi fűtéssel van ellátva.

***Élményközpont:***

Az élményközpontban több mint 100 féle kültéri és beltéri játszóalkalmatosság szolgáltat lehetőséget egynapos vagy többnapos családi programokhoz, születésnapi zsúrokhoz, osztálykirándulásokhoz, tábori programokhoz, vállalati rendezvényekhez, csapatépítésekhez, esküvőkhöz. A játékok minden életkorú résztvevő számára kínálnak játék opciókat, megtalálható közöttük az elektromos versenygokart, az adrenalin lecsúszó, a trambulinpark, a focibiliárd, a focidarts, a baltahajító, a sövénylabirintus, a kiszolgált masinák parkja, a vízikerékpár, a kézikomp és még sok minden más.

Az élményközpont saját konyhával rendelkezik, ahol menü és a’la carte kiszolgálás is igénybe vehető, valamint a vegetáriánus és az egészséges táplálkozás hívei is találnak kínálatot.

**Feladat**: <https://katicatanya.hu/>

Nézzék meg a Katica Tanya honlapját!

Ismerkedjenek meg a szolgáltatási kínálattal!

Keressék meg, mit jelent az üzemeltetők számára az öko-tudatosság!

Nézzék meg a Katica Tanya fenntarthatósági térképét!

Keressék és rendszerezzék a környezetbarát üzemeltetés módszereit!

**A honlap alapos megismerése után válaszoljanak a következő kérdésekre:**

1. Mit tartalmaz a Katica Tanya küldetése és értékrendje?
2. Milyen módszereket alkalmaznak az üzemeltetésben a környezetterhelés csökkentése érdekében?
3. Milyen szemléletformáló kezdeményezéseket találtak a honlapon?
4. Mi a legfrissebb öko-hírük?
5. Milyen díjakat nyertek el a szolgáltatók?

Források:

Katica Tanya honlapja: <https://katicatanya.hu/>

UNWTO-ITF 2019: Transport-related CO2 Emissions of the Tourism Sector. Modelling Results. World Tourism Organization (UNWTO), Madrid, Spain

<https://www.e-unwto.org/doi/book/10.18111/9789284416660>