**Esettanulmány 5 – Zöld megoldások a légi közlekedésben**

**Wizz Air**

**HungaroControl**

A nemzetközi szakirodalomból ismert tény, hogy a turizmus szektor 5%-ban járul hozzá az ember okozta CO2 kibocsátáshoz globálisan. Ennek a környezetterhelésnek a legnagyobb része (75%) a közlekedés, az utazáshoz választott közlekedési eszközök révén keletkezik, melyek között a repülőgépek 40%-os, a személygépjárművek 32%-os, a további közlekedési eszközök pedig 3%-os részarányt mutatnak (UNWTO-ITF 2019).

Természetesen nem szabad megfeledkezni arról a tényről, hogy bár a turisztikai szektorban érdekeltek világszerte számos, a környezetvédelemmel kapcsolatos intézkedést hajtottak végre, még mindig nagyon kevés nyilvános információ áll rendelkezésre a turisztikai vállalkozások és a turisztikai desztinációk széndioxid-kibocsátásáról (UNWTO-ITF 2019), ami jelentősen megnehezíti összehasonlítást a szektor további szereplőivel.

Mivel a turizmus szektoron belül a légi közlekedéshez kapcsolódó CO2 kibocsátás a legnagyobb arányú, ezért kiemelten fontos látni azt, hogy a légi társaságok és a légi közlekedést kiszolgáló vállalkozások/vállalatok hogyan viszonyulnak a környezetterhelés csökkentésének kérdéséhez.

Az egy évben repült utaskilométer adatok alapján felállított rangsorban a Wizz Air légitársaság az Európai Unió a tízedik legfontosabb légitársasága volt 2017-ben (European Commission 2019). Ez látszólag arra is utal, hogy a légitársaság egyúttal igen nagyarányú környezetterhelést valósít meg működése során. Ezzel szemben Váradi József, a Wizz Air alapító-vezérigazgatója viszont a következőt állítja: „A mi szén-dioxid kibocsátásunk utaskilométerre vetítve kevesebb, mint kétharmada, sőt majdnem fele a hagyományos légitársaságokénak, tehát aki környezettudatos akar lenni, az velünk utazik.” (Ács 2019). A publikált adatok alapján 2019 májusában 56,5 gramm/utas/km CO2 kibocsátásával a Wizz Air volt a legkisebb ökológiai lábnyommal rendelkező légitársaság a Magyarországon elérhető légitársaságok közül (Airportal.hu 2019).

A HungaroControl légiforgalmi szolgáltatásokat nyújt a magyar légtérben és a NATO felkérése alapján a Koszovó feletti magas légtérben is, valamint a légiforgalmi szakszemélyzet képzését végzi és léginavigációs kutatás-fejlesztéssel is foglalkozik (HungaroControl 2020). A közreműködésükkel kifejlesztett légtér használati modell fontos részét képezi a környezetszennyezés csökkentése érdekében folytatott tevékenységeknek.

**Feladat**:

<http://turizmusonline.hu/kozlekedes/cikk/ujabb_zold_megoldasok_a_wizz_airtol>

<http://turizmusonline.hu/kulfold/cikk/uj_kornyezetvedo_megoldas_a_legikozlekedesben>

Olvassák el a megadott linkeken elérhető cikkeket!

**A cikkek elolvasása után válaszoljanak a következő kérdésekre:**

1. Milyen hatást várnak a zéró-üzemanyagtöbblet becslési modell kidolgozásától a Wizz Airnél?
2. Milyen ajánlásokat fogalmazott meg a pilótáinak a Wizz Air az üzemanyag-fogyasztás csökkentése érdekében?
3. Mi a jelentősége a korszerű Airbus neo repülőgépekkel történő Wizz Air flottafejlesztésnek a környezetvédelemben?
4. Milyen hatást gyakorol a South East Europe Free Route Airspace (SEE FRA) módszer használata a repülőgépek ökológiai lábnyomának alakulására?
5. Mi a jelentősége a HungaroConrol által alkalmazott és közreműködésével kifejlesztett szabad légtérhasználat megoldásnak?

Források:

Airportal.hu 2019: Kilométerenként 56,5 gramm szén-dioxid-kibocsátásért felelsz, ha Wizz Airrel repülsz. <https://airportal.hu/kilometerenkent-565-gramm-szen-dioxid-kibocsatasert-felelsz-ha-wizz-airrel-repulsz/>

Ács G. 2019: Wizz Air-vezér: meg lehet csinálni, csak akkor a duplájába fog kerülni egy repülőjegy. Forbes.hu <https://forbes.hu/uzlet/varadi-wizz-repulo-2019/>

European Commission 2019: Statistical Pocketbook. EU Transport is Figures. Mobility and Transport. Luxembourg, publications Office of the European Union <https://ec.europa.eu/transport/facts-fundings/statistics/pocketbook-2019_en>

HungaroControl 2020: Kik vagyunk mi? <https://www.hungarocontrol.hu/>

Turizmus Online 2020: Újabb zöld megoldások a Wizz Airtől <http://turizmusonline.hu/kozlekedes/cikk/ujabb_zold_megoldasok_a_wizz_airtol>

Turizmus Online 2019: Új környezetvédő megoldás a légi közlekedésben <http://turizmusonline.hu/kulfold/cikk/uj_kornyezetvedo_megoldas_a_legikozlekedesben>

UNWTO-ITF 2019: Transport-related CO2 Emissions of the Tourism Sector. Modelling Results. World Tourism Organization (UNWTO), Madrid, Spain

<https://www.e-unwto.org/doi/book/10.18111/9789284416660>