**Esettanulmány 6 – Környezettudatos rendezvények**

**Eco Wedding 2020 by Le Til Kúria**

A turizmusban a rendezvények szerepe kiemelkedő jelentőségű. Egy fogadóterület kínálatának áttekintésekor a különböző attrakciók, a szálláshelyek és a vendéglátóhelyek mellett a programlehetőségeket, köztük a rendezvényeket is keresik a turisták.

Fenntartható és környezettudatos rendezvények megvalósítása egyre fontosabb elvárás a rendezvényszervezők és a technikai beszállítók irányába is. Egy rendezvény megszervezése során több olyan szempontot szükséges érvényesíteni, amelyek eredményeként kisebb lesz az esemény környezetterhelése (VEGroup 2020).

A környezettudatosság a helyszínválasztással kezdődik. Érdemes zöld tanúsítvánnyal rendelkező, környezetbarát helyszínt választani, ami tudatosan bánik az elsődleges energiahordozókkal (víz, gáz, villany), például napkollektort használ, vagy mozgásérzékelő kapcsolókkal üzemelteti világítását. A helyszín lokációja is rendkívül fontos, hiszen annál kisebb a rendezvény ökológiai lábnyoma, minél kevesebb utazás szükséges a megközelítéséhez, vagy ha lehetőség van környezetbarát közlekedési eszközökkel, például kerékpárral is megközelíteni. Mindezeket a szempontokat a szálláshely kiválasztásánál is szükséges szem előtt tartani (VEGroup 2020).

A rendezvényekhez kötődő catering szolgáltatások esetén ugyancsak figyelemmel kell lenni a környezettudatos hozzáállásra. Fontos, hogy helyi beszállítóktól, hazai termelőktől származó szezonális alapanyagokból készült ételeket is italokat szolgáljanak fel, vagy, hogy a megmaradt ételt jótékonysági szervezeteknek ajánlják fel (HuGBC 2020).

Az esettanulmány példájaként vizsgáljuk az Eco Wedding 2020 by Le Til Kúria esküvőszervező tevékenységét és abban a környezettudatos szemlélet érvényesülését.

A Le Til Kúria Magyarország északkeleti részében, Szabolcs-Szatmár-Bereg megyében a Nagykállói járásban, Biri községben található. Fő profilja az esküvők szervezése, amelyek mellett még vállalati vagy családi rendezvényeket és fotózást is vállalnak.

A kúriában igénybe vehető szálláslehetőségről igen kevés információt tesz elérhetővé a honlap, annyi tudható meg, hogy 40 fő elszállásolására van lehetőségük. A kúria főépületében 14+5 fős hálótermek és az elnöki lakosztály (2 fő) vehető igénybe (Le Til Kúria 2020).

A zöld esküvők szervezői a következőket vallják:

„Mi úgy szeretnénk kifejezni elkötelezettségünket a környezetvédelem mellett, ahogy az ránk a leginkább jellemző. **Esküvővel.** A 2020-as esküvői szezonra megőriztünk **20 különleges időpontot** kifejezetten olyan párok számára, akik egy igazán **környezettudatos, zöld** esküvőre vágynak. Célunk, hogy 20 szerelmespár nagy napját tökéletessé és egyben környezetbaráttá is tehessük. A szezon után viszont szeretnénk, ha az itt megvalósított elképzeléseink **2021-ben minden esküvőnk szervezésének alapjául szolgálhatnának.**” (Le Til Kúria 2020b)

**Feladat**: <https://letilkuria.hu/ecowedding>

Ismerkedjenek meg az Eco Wedding kínálatával a honlap segítségével!

Gondolják át, milyen szempontok kerültek előtérbe a zöld esküvők megszervezése során!

Olvassák el mit jelent az Eco Wedding az esküvőszervezők elgondolásai alapján!

Gyűjtsék össze, milyen környezetvédelmi elveket valósítanak meg a zöld esküvők szervezése és lebonyolítása során!

**A honlap alapos megismerése után válaszoljanak a következő kérdésekre:**

1. Milyen jellemzői vannak a környezettudatos elvek szerint választott ideális helyszínnek egy zöld esküvő esetén?
2. Milyen szempontoknak kell megfelelnie a fenntartható dekorációnak?
3. Milyen követelményeknek tesz eleget egy zöld rendezvény menüje a regionalitás és a fenntarthatóság jegyében?
4. Hogyan érvényesül a zero waste felfogás a zöld rendezvény kapcsán?
5. Milyen környezettudatos tevékenységgel próbálják visszatérésre bírni a kúriában összeházasodó párokat?

Források:

HuGBC 2020: Klímabarát rendezvény – ajánlás. Magyar Környezettudatos Építés Egyesülete (Hungary Green Building Council – HuGBC) <https://www.hugbc.hu/klimabarat-rendezveny-ajanlas>

Le Til Kúria 2020a: Esküvő. <https://letilkuria.hu/eskuvo>

Le Til Kúria 2020b: Eco Wedding 2020 by Le Til Kúria. <https://letilkuria.hu/ecowedding>

VEGroup 2020: Fenntartható rendezvények a környezetvédelemért. Visual Europe Group <https://vegroup.hu/fenntarthato-rendezvenyek-a-kornyezetvedelemert/>