**Motivációs videó – szövegkönyv**

**A fenntartható turizmus alapjai 2. fejezet**

A fenntarthatóság, a hozzáférhetőség, a környezettudatosság, a felelős magatartás napjainkban egyre többször említett fogalmak. A hétköznapi életben és a gazdaság különböző területein egyaránt találkozhatunk velük. Sőt, kezdenek kialakulni azok a társadalmi elvárások, amelyek megfogalmazzák, hogy ne csak beszéljünk a fogalmak tartalmáról, hanem konkrét lépéseket is tegyünk a bennük rejlő célok megvalósításáért. Óvjuk együtt a közös jövőt.

A fenntartható turizmus alapjai című tantárggyal az a célunk, hogy ezeknek a fogalmaknak az elméleti megközelítésén túl megvizsgáljuk azt is, hogy a turizmus területén hogyan állunk azoknak a feladatoknak a gyakorlati megvalósításával, amelyeket ezek a fogalmak vetítenek elénk. Jelen tananyag – a 2. fejezet – témája a turisztikai szálláshelyek vizsgálata.

A szálláshelyek vizsgálatánál is abból indulunk ki, hogy felidézzük, áttekintjük, milyen hatást gyakorol a turizmus a természeti, a társadalmi és a gazdasági környezetre. Ezek átgondolását követően rendszerezzük a pozitív és a negatív hatáselemeket. Így kialakítottunk egy általános helyzetképet, amiből ki tudjuk emelni a további jellemzőket, hogy közelebb jussunk a megismerni kívánt szálláshelyekhez.

Következő lépésként meg kell vizsgálnunk, hogy nemzetközi szinten milyen irányelveket fogalmaztak meg a turizmus fenntartható fejlesztéséről, valamint hogy azokhoz az elvekhez kapcsolódóan milyen nemzetközi minősítő rendszerek működnek. Aztán a hazai szintér vizsgálata következik. Feltárjuk a hazai fenntarthatósági keretrendszer fő célitűzéseit, azok kapcsolódási pontjait a nemzetközi irányelvekhez, valamint megnézzük, hogy a szálláshelyek vonatkozásában mely nemzetközi és hazai minősítő rendszerek érvényesíthetők.

Most, hogy már elvégeztük az előzetes kutatómunkát, következhetnek a szálláshelyek.

Vajon hogy néz ki a hazai gyakorlat? Vajon vannak Magyarországon is a környezettudatosság elvei alapján üzemelő szálláshelyek? Egyáltalán milyen szempontok alapján tudjuk megítélni, hogy egy szolgáltatás környezetbarát módon működik-e vagy sem? Hogyan lehet érvényesíteni a fenntarthatóság szempontjait a szálláshelyek építése és üzemeltetése során? Vannak vajon olyan jogszabályok, amik kötelezik a szálláshelyek építőit és üzemeltetőit a fenntartható fejlesztéshez kötődő elvek betartására?

Vajon fontosnak tartják a hazai szállodák vezetői a fenntarthatóság, a környezettudatos működés megvalósítását? Önök szerint az akadálymentesség biztosítása vajon fenntarthatósági kérdés?

Vajon mi az a „zöld szálloda”? Vannak ilyenek Magyarországon? Ha igen, vajon hány ilyen szálloda van és melyek azok?

Rengeteg a kérdés! Találjuk meg együtt a válaszokat!