**Tananyagfeldolgozó video – 1. ppt**

Egy témakör feldolgozását általában célszerű nemzetközi kitekintéssel kezdeni, hogy kiindulásként rálátást nyerhessünk a nemzetközi színtéren megmutatkozó elvekre és gyakorlati tapasztalatokra. Különösen igaz ez a fenntarthatóság témájában, ami a nemzetközi figyelem középpontjába került az elmúlt évtizedekben.

2015-ben a nemzetközi közösség az Agenda 2030 elfogadásával meghatározott egy menetrendet az éghajlatváltozás kezelésére az emberek, a bolygó és a fejlődés közös jóléte érdekében. A Párizsi Megállapodás elfogadásával az országok kötelezettséget vállaltak arra, hogy a globális átlaghőmérséklet-emelkedést jóval 2°C alatt tartják.

Az ENSZ 2019 szeptemberében tartott éghajlatváltozási csúcstalálkozóján elhangzottak azonban ráirányítják a figyelmet arra, hogy a fiatal generáció egyre erőteljesebben követeli a világ vezetőitől a sürgős intézkedéseket. Ezen kívül növekvő számban vannak azok a szereplők, a kormányoktól a civil társadalmi szervezetekig, vagy a magánvállalkozások különböző szintű szervezeteiig, amelyek megbeszéléseket folytatnak és vállalják azokat az intézkedéseket, amik az éghajlatváltozás hatásainak enyhítését szolgálják.

Az éghajlatváltozás következtében a turizmust jelentős veszély fenyegeti. A szélsőséges időjárási jelenségek miatt fokozott mértékben növekednek az utazók biztonsági aggályai, amelyek emelkedő biztosítási költségekhez vezetnek, valamint a fellépő vízhiány vagy például a biológiai sokféleség csökkenése végül a turisztikai desztinációk vonzerejének és attrakcióinak károsodásához vezet. A kulturális és természeti örökségek sérülése negatívan befolyásolja a turisztikai szektort és a desztinációk vonzerejének csökkenése mellett csökkenti a vállalkozások és a helyi közösségek gazdasági lehetőségeit is.

A turizmus sajnos közismerten azok közé az iparágak közé tartozik, amelyekhez jelentős mértékű környezetszennyezés kapcsolódik, aminek a legnagyobb összetevőjét a közlekedési ágazatok által kibocsátott üvegházhatású gázok adják.

A Turizmus Világszervezete (UNWTO), az ENSZ Környezetvédelmi Programja (UN Environment) és a Meteorológiai Világszervezet (WMO) 2008-ban végezték el először a turizmushoz kapcsolódó tevékenységek CO2 kibocsátásának részletes értékelését, amely lehetővé tette, hogy a turizmus szektor szereplői megismerhessék az ágazatokhoz kötődő környezetszennyezés mértékét.

Az előadási prezentációban szereplő 2019-es tanulmány, amit az UNWTO és az OECD Nemzetközi Közlekedési Fórum (International Transport Forum, ITF) szervezete jegyez, azzal a céllal készült, hogy frissítse a turizmushoz kötődő ÜHG-kibocsátások legnagyobb összetevőjének, a közlekedéssel kapcsolatos CO2 emisszió becslésének lehetőségét.

A közlekedési kapcsolatok, a közlekedési összeköttetés a turizmus fontos előfeltétele, ugyanakkor a jobb összeköttetések előnyei a helyi közösségek számára is kedvezőbb feltételeket teremtenek, hozzáférhetőbbé téve az árukat, a szolgáltatásokat és a munkahelyeket. A turisták azonban megterhelik a helyi erőforrásokat és a közlekedési hálózatot is. Mivel a turizmusból származó CO2-kibocsátás háromnegyede a közlekedéssel kapcsolatos, ez a desztinációk szempontjából rendkívül nagymértékű környezetterhelést eredményez. A turisták szállítása érdekében folytatott tevékenységekhez kapcsolódó CO2-kibocsátás az elmúlt évtizedekben folyamatosan nőtt, 2016-ban csaknem elérte az 1.600 millió tonnát, ami az összes energiával kapcsolatos CO2-kibocsátás 5%-át teszi ki.

A hatékonyság javulásával csökkent az utasonkénti kibocsátás mennyisége, de a turisták számának növekedése felülmúlta ezt a javulást. A turizmus negatív környezeti hatásai egyre jobban foglalkoztatják a kormányzatokat és sokan törekednek a turizmus karbon-lábnyomának csökkentésére. A megoldás fontos részének kell lennie a közlekedési ágazat karbon-mentesítésének.