**Tananyagfeldolgozó video – 2. ppt**

Egy épület energiafelhasználása és környezetvédelemi paraméterei már a tervezőasztalon hosszú távra meghatározásra kerülnek és ez így van a szállodaépületek esetében is. Ezért nagy jelentősége van annak, hogyan tervezik meg a turizmusban hasznosításra kerülő épületek kialakítását.

Nagyon sok olyan szálloda is működik azonban, amelynek az épülte, épületei korábban más funkciót töltöttek be, és amik átalakítások, átépítés révén alakultak át szállodává. Európában ennek különösen nagy hagyományai vannak, sok történelmi épületet alakítottak át szállodává, mint amilyenek a kastélyok, paloták, villák, várak vagy kolostorok. Jó példákat láthatunk erre a Historic Hotels of Europe gyűjtőoldalon. (<https://www.historichotelsofeurope.com/index.html>)

Környezetvédelmi szempontból nemcsak a tervezőknek és a kivitelezőknek van ráhatása egy-egy épületre, hanem olyan egyéb tényezőknek is, hogy például az adott épületben mennyi a beépített újrahasznosított építőanyagok aránya, és hogy milyen távolságból szállítják oda az anyagokat és berendezéseket. S mivel az idő előre haladtával az átadáskor még korszerű épületek elhasználódnak és elavulnak, ezért a fenntarthatóság szempontjából jelentős szerepe van a felújításoknak és az átépítéseknek is.

A szálloda szektor a turizmus egyik fő mozgatórugója, kiemelkedő a hatása a foglalkoztatásban és a gazdasági bevételekben. Azonban a szállodáktól és a további, más típusú szálláshelyektől származik 2% a turizmus szektor által globálisan kibocsátott 5% CO2 emisszióból.

Ennek kezelésére az UNWTO kezdeményezett egy projektet, együttműködésben az ENSZ és az EU vezető turisztikai és energetikai ügynökségeivel. Ez a Hotel Energy Solutions (HES). A projekt információt, technikai támogatást és képzést nyújt az idegenforgalomban működő és a szállás szektorbeli kis- és középvállalkozások (kkv-k) számára az EU-27 egész területén az energiahatékonyság és a megújuló energiafelhasználás növelése érdekében. (<https://www.unwto.org/hotel-energy-solution> )

A projekt középpontjában azért a kkv-k állnak, mert az elavult technológiák alkalmazása, az emberi és a pénzügyi erőforrások hiánya, valamint a zöld alternatívák ismeretének korlátozottabb volta mind hozzájárulnak a kkv-k versenyképességének csökkenéséhez. Ráadásul a kkv-k általában kevésbé proaktívak (előrelátóan cselekvők, felelősségteljesek) a környezet védelmében, mint a nagy szállodaláncok. A HES projekt támogatásával a vállalkozások segítséget kapnak az éghajlatváltozás kihívásainak megoldásához, segítséget kapnak az energiahatékonysági, valamint a megújuló energia technológiák tényleges alkalmazásának megvalósításához. A könnyen használható és ingyenesen elérhető e-eszközkészlet a szállodák adatai alapján kimutatást készít a jelenlegi energiafelhasználási jellemzőkről, és javaslatot tesz a megfelelő megújuló energia és energiahatékony technológiákra. A beruházások megtérülését mutató kalkulátor arról is képet ad, hogy a szállodák milyen megtakarításokat várhatnak a zöld beruházásoktól.

A kutatók több szempontból is vizsgálták a hazai szállodák innovációs magatartását és újítási gyakorlatát, ami jelentősen befolyásolja a szállodák teljesítményét. Az innovációk között kiemelt figyelmet szenteltek a környezettudatosság megjelenésének és érvényesülésének a vizsgált szállodák esetében.

A hazai kutatási eredmények azt mutatták, hogy a külföldi jó gyakorlatokkal ellentétben a magyarországi szállodákban egyelőre nem jelent elsődleges célt a környezettudatos újítások bevezetése, a bevezetett újításokkal sokkal inkább a vendégelégedettségre koncentrálnak. A költséghatékonyság és a környezettudatosság a felmérésbe bevont szállodák vezetőinek véleménye alapján is kapcsolatban állnak, de sajnos az innovációs célok sorában mindkét tényező a fontossági rangsor végére került.

A felmérésből kiderült, hogy a szállodaigazgatók nem a szakirodalmi definíciók alapján értelmezik az innováció fogalmát. A szállodaigazgatók – tévesen – innovációként tekintettek például a szobák higiéniai felújítására, vagy a wellnessrészleg esztétikai újracsempézésére.

A magyar szállodai innovációk nagy része technológiai jellegű és a vendégelégedettség növelését célozza. A környezettudatosság csak a periférián mozog az elégedettség, a termékskálabővítés és a keresletnövelés játszanak igazán szerepet az innovációkkal kapcsolatos döntésekben.