**Tananyagfeldolgozó video – 3. ppt**

A különböző szempontok alapján kidolgozott nemzetközi és hazai minősítő rendszereknek fontos szerepük van a fenntarthatóság megvalósításában a szállodák esetében is. A szállodák pedig a választott minősítő rendszer kritériumainak teljesítésével sokat tehetnek a fenntartható fejlődés érdekében.

A szállodák működését szabályozó hazai jogszabályok sajnos nem tartalmaznak (vagy csak érintőlegesen tartalmaznak) a környezetvédelemre, a környezettudatos elvek és technológiák kötelező alkalmazására vonatkozó előírásokat. Ezért a minősítő rendszerek által támasztott ilyen elvárások fokozott jelentőséggel bírnak.

Az épített környezetünk fenntarthatóságáért tett lépések globálisan és lokálisan is kifejezetten fontosnak mondhatók, hisz az építőipar és az épített környezetünk felel a globális energia-, és nyersanyagfelhasználás, illetve a kibocsátások nagy hányadáért. Az ENSZ által megfogalmazott 17 fenntartható fejlődési cél (Sustainable Development Goals, SDG) közül 9 egyenesen vonatkoztatható az épített környezetre is.

A minősített épületek számát tekintve Magyarországon eddig a BREEAM rendszer szerint minősített épületekből van a legtöbb (2018-ban). Ennek oka többek között az is, hogy ez az Egyesült Királyságban kifejlesztett rendszer a meglévő épületek minősítésében is nagy sikereket tud felmutatni, mivel a kritériumrendszere alapján külön minősíthető az épület, az üzemeltetés, illetve az épülethasználók környezettudatossága is.

Az amerikai LEED minősítési rendszer szerint minősített épületek számát tekintve hazánkban és a Közép-európai régióban is a BREEAM után a második legsikeresebb rendszer, illetve az 1998-as bevezetése óta globálisan is az egyik legelterjedtebb rendszernek mondható. A LEED minősítések az amerikai szabványokon és az azokhoz kapcsolódó követelményeken alapszik, de a nemzetközi alkalmazhatóságot elősegítendő, alternatív (pl. európai) szabványokkal is be lehet bizonyítani a követelményeknek való megfelelőséget. A HuGBC és a GBCI (a LEED minősítői szerve) közötti megállapodásnak köszönhetően hazánkban is lehetőség van az alternatív szabványok megfelelősségének az elfogadtatására. A LEED rendszer keretében minősíteni lehet új épületeket, valamint meglévő épületek új belső kialakításait, illetve meglévő kereskedelmi, irodai vagy ipari funkciójú épületeket is. Továbbá nagy projektek közösségekre gyakorolt hatását is mérni lehet.

A BREEAM és a LEED minősítő rendszerek mellett a szállodák sok más, nemzetközi szinten is ismert minősítő rendszert alkalmazhatnak, mint amilyenek például az ISO, a Green Globe, a Green Key, vagy a Green Seal.

A Magyar Szállodák és Éttermek Szövetségének szállodai minősítő rendszere a Hotelstars Union által kidolgozott követelményrendszert alkalmazza. A Hotelstars Uniont 2009-ben alapították Ausztria, Csehország, Hollandia, Magyarország, Németország, Svájc és Svédország Szállodaszövetségei.

A Hotelstars Union 17 tagországában – amely mintegy 180 milliós piacot képvisel – több mint 28 ezer szálloda minősítése azonos elvek szerint történik 2010-től kezdődően. A közös szállodai minősítési rendszer összesen 270 feltétel teljesítésén alapul. Ezeket többek között a vendégek körében végzett felmérések alapján dolgozták ki, így megfelelnek a mai kor igényeinek, a vendégek elvárásainak.

A Magyar Szállodák és Éttermek Szövetsége keretén belül 1993-ban megalakult a környezetvédelmi szekció, amely meghirdette a Zöld szálloda pályázat sorozatot. 1994 óta kétévente jelentetik meg az újabb kiírásokat és a pályázat nyertesei két évre nyerik el a Zöld szálloda embléma viselésének jogát.

A Zöld szálloda pályázaton sajnos évek óta csak mintegy 40 jelentkező pályázik a körülbelül 1000-1100 hazai szálloda közül (MSZÉSZ 2016). Az alacsony pályázati arány okaként leggyakrabban a jelentős költségigényt nevezték meg a szállodák.