**Tanári magyarázatok**

**3. ppt**

**3. dia**

Az ISO 14001 egy nemzetközi szinten elfogadott szabvány, ami meghatározza a környezetvédelmi irányítási/vezetési rendszer (environmental management system) követelményeit. Ez hozzásegíti a szervezeteket a környezetvédelemmel kapcsolatos teljesítményük javításában az erőforrások hatékony felhasználása és a hulladékok mennyiségének csökkentése révén, valamint versenyelőny megszerzését eredményezi és segíti az érdekeltek (stakeholders) bizalmának elnyerését.

A környezetvédelmi irányítási/vezetési rendszer segíti a szervezeteket környezeti problémáik „holisztikus” módon való azonosításában, kezelésében, nyomon követésében és ellenőrzésében.

Az ISO 14001 bármilyen méretű és típusú szervezetnél alkalmazható. Megköveteli, hogy a szervezetek mérlegeljék a működésükhöz kapcsolódó összes környezeti kérdést, mint például a levegőszennyezést, a víz és a szennyvíz kezelését, a hulladékgazdálkodást, a talajszennyezést, az éghajlatváltozás enyhítéséhez való alkalmazkodást, valamint az erőforrások felhasználását és annak hatékonyságát.

Az összes ISO irányítási rendszerekhez kötődő szabványhoz hasonlóan az ISO 14001 is magában foglalja az adott szervezet rendszereinek és benne a környezetvédelmi szempontú szemlélet folyamatos fejlesztésének szükségességét. A szabványt nemrégiben felülvizsgálták, és olyan kulcsfontosságú fejlesztésekkel bővítették, mint a környezetgazdálkodás fokozottabb hangsúlyának megjelenítése a szervezet stratégiai tervezési folyamataiban, a vezetés jelentősebb hozzájárulásának szükségessége, valamint a környezeti teljesítményt fokozó proaktív kezdeményezések iránti erőteljesebb elkötelezettség.

**7. dia**

Az Access4you 2019-ben jött létre, egy olyan társadalmi célú startup vállalkozásként, amely speciális igényű emberek számára nyújt hiteles és részletes információt a különböző épületekhez, közösségi terekhez és általában az ember által épített környezethez való akadálymentes hozzáférésről.

Az Access4you azokat a helyszíneket tekinti akadálymentesnek, amelyek a speciális igényű emberek számára lehetővé teszik a területükön való szabad mozgást, valamint a helyszín által nyújtott szolgáltatásokat hozzáférhetően biztosítják számukra. Az akadálymentesség szempontjából fontos a megközelíthetőség, a bejutás, a külső és belső környezet, az ajtók és lépcsők, rámpák műszaki adatai, a berendezések, valamint az akadálymentes használatot támogató eszközök és szolgáltatások megléte.

Az Access4you kutatásai és tapasztalatai alapján elmondható, hogy a helyszínek és szolgáltatók alig, vagy egyáltalán nem nyilatkoznak az akadálymentességről, illetve számos esetben önbevallásos módon, sztenderd nélkül állapítják meg önmagukról az akadálymentesség meglétét. Ez gyakran vezet félreértésekhez, amely mind a szolgáltató, mind a felhasználó számára kellemetlen helyzetet, bizalomvesztést vagy akár károkat is okoz.  
Az Access4you abban segít, hogy objektív, független szereplőként felméri a helyszíneket, és egy 550 pontból álló, rehabilitációs szakmérnökökkel közösen kidolgozott szempontrendszer szerint meghatározza az akadálymentesség szintjét, és minősíti azt az Access4you által használt kategóriarendszer szerint.

A vállalat a tevékenységével a társadalmi felelősségvállalás és a gazdasági fejlődés fenntarthatóságára törekszik. Feladatuk, hogy hozzájáruljanak egy együttműködő társadalmi környezet kialakításához, és ügyfeleiket úgy ösztönzik az ebben való részvételre, hogy az gazdaságilag is előnyös legyen számukra. Az akadálymentességet nem csupán az esélyegyenlőséget szolgáló vállalati magatartás értékes megnyilvánulásaként, de a profitabilitás eszközeként mutatják be. Elkötelezettek az emberi méltóság és szabadság, esélyegyenlőség értékei mellett. A munkatársak körében ösztönzik a közösségi közlekedést és az alternatív közlekedési eszközök használatát. Ügyviteli folyamataik teljesen digitalizáltak, helyszíni auditoraik pedig szintén digitális felmérő technológia segítségével, papírmentes dokumentációval dolgoznak.

**10. dia**

Hotelstars Union

A szálloda minőségét az épület maga, a szobák mérete és berendezése, a szolgáltatóhelyek – például a vendéglátó üzletek, a business center, a konferenciatermek, a fitness center, a garázs,  stb. – választéka, kialakítása, az azoknál felhasznált anyagok minősége, felszereltsége, valamint a szálloda működtetése, üzemeltetése, a személyzet létszáma, felkészültsége, udvariassága  stb. együttesen  határozzák meg.

A mai utazó számára közismert, hogy a szállodák minőségét a világon általában csillagokkal jelölik. Ugyanakkor az is tapasztalható, hogy azonos kategóriájú, vagy csillag számú szállodák között sokszor lényeges különbségek mutatkoznak. Ennek oka, hogy a szállodák minősítési követelményeiben, a minősítés gyakorlatában országonként eltérések vannak. Egyes országokban a szállodák minősítése kötelező, s azt az állam turisztikai szervezetei, más országokban a szakmai szövetségek végzik. Vannak országok, ahol a szállodák minősítése önkéntes alapon történik, de például Finnországban nincs szállodai minősítési rendszer, Olaszországban és Spanyolországban pedig a követelmények régiónként is eltérőek. Természetesen az egyes országok azonos kategóriájú szállodái közötti eltérésekben  nagy szerepe van a földrajzi, az éghajlati és a kulturális különbségeknek is. Dél-Európában a vendégek kisebb méretű ágyat is elfogadnak a szállodai szobában, mint Észak-Európában, a sűrűn lakott Tokióban még egy  5\* szálloda esetében is a szoba és a fürdőszoba kisebb, mint ugyanaz egy közepes színvonalú motelben az Egyesült Államokban. A francia vendégek elvárják, hogy a fürdőszoba tartozéka legyen egy bidet, míg az amerikai szállodákkal szemben elvárás, hogy minden emeleten jéggép álljon a vendégek rendelkezésére. A skandináv országok  szállodáiban szinte mindenütt lehet szaunázni, ami viszont kevésbé jellemző a mediterrán térségben.

Ez a helyzet nem kedvező a vendégek számára, hiszen így nem egyértelmű, hogy mit várhatnak egy 3-4\*-os, vagy más kategóriájú szállodától a Közel-Keleten, az Egyesült Államokban, vagy akár az Európai Unión belül.

Ez a felismerés vezette az Európai Unió szálloda és vendéglátó  szövetségeinek ernyőszervezetét, a HOTREC-et, amikor elkezdett foglalkozni az egyes tagországokban kialakított szállodai minősítési rendszerek egymáshoz való közelítésének előkészítésével. A folyamat eredményeként 2009-ben jutottak el a Hotelstars Union szállodai minősítési rendszer megalapításához.

Magyarországon a szállodák minősítése évtizedek óta a nemzetközi gyakorlatot követi, s a szállodák minőségét 1-5\* jelölik. Az elmúlt években az egyes kategóriák követelményei az MSZÉSZ által készített, rendszeresen felújított irányelvek alapján kerültek meghatározásra, a szállodák besorolása pedig önminősítéssel történt. Ezt a gyakorlatot változtatta meg a 239/2009/X.20./Kormány rendelet, amely a kereskedelmi szálláshelyek üzemeltetését újra szabályozta. Ennek értelmében a különféle típusú kereskedelmi szálláshelyek minősítését átveszik azok szakmai szövetségei, így a szállodák minősítését a Magyar Szállodák és Éttermek Szövetsége végzi 2010 IV. negyedévétől.

A Magyar Szállodák és Éttermek Szövetsége – mint a HOTREC tagja – hosszú ideje részt vett az EU tagországokban működő szállodai minősítési rendszerek harmonizálásának előkészítésében, s 2009 december 14.-én, mint alapító tag részese volt az egységes szállodai minősítési rendszer, a Hotelstars Union megalapításának.

A szállodák minősítése Magyarországon nem kötelező. A minősítésre önként jelentkező szállodákban az MSZÉSZ képviselői megvizsgálják, hogy az megfelel-e az adott kategóriára vonatkozó követelményeknek, s ha igen, akkor **védjegyhasználati szerződést** köt velük. Ez a szerződés feljogosítja a szállodát, hogy a szálloda osztályát kifejező Hotelstars logot használja, melynek tulajdonosa Magyarországon a Szabadalmi Hivatal M1002727/1 bejegyzése szerint az MSZÉSZ.