**1. Negatív hatások, amik felborítják a társadalmi teherbíróképességet**

A túlzott turizmus (overtourism) budapesti jelenlétének kérdéséről megoszlik a turizmuskutatók véleménye Magyarországon, van aki elfogadja (Smith-Puczkó, Sziva et al., 2019), de sokan tagadják (Tóth Z. 2020) a létezését. A túlturistásodásról készült első listákat a Statista (statista.com 2017) és a Travelbird (tavelbird.com 2017) készítette, fővárosunk mindkét anyagban az ötödik helyen szerepelt, mint a legelturistásodottabb település. A kutatásunkban arra kerestük a válaszokat, hogyan alakulhattak ki a turizmusoktatók között hazánkban ekkora véleménykülönbségek egy jelenség vizsgálata során.

Az overtourism budapesti kialakulásánál visszamehetünk 2001-es évhez, amikor a Bulinegyedben megnyitott az első romkocsma a Szimpla kert. A Doxy féle Irridex index irritációs szintjének (Doxy 1975) első fázisához 2013-ban érkezett a VII. kerület, amikor egy helyi rendelettel felmondták a csendrendeletet. A második fázisa 2016-ban az Élhető Erzsébetváros Facebook csoport megalakulásával és az első tüntetéssel (2017 nyara) folytatódott, majd sikertelen népszavazással záródott (2018 február). Jelenleg a COVID-19 világjárvány miatt megszűnt a túlzott turizmus Budapesten. 2020 márciusában helyi rendelettel új szabályozást igyekeztek kialakítani belső Erzsébetvárosban, melynek alapköve ugyan az éjféli zárás, de egy szigorú kritériumrendszernek megfelelve ez alól felmentést kaphatnak egyes vendéglátóhelyek. Az engedélyt évente meg kell azonban újítani, tehát úgy tűnik folyamatos kontroll lesz a Vigalmi negyed felett.

Az overtourism negatív hatásait a repülőtéren lehet először észlelni, hirtelen növekszik meg a légiforgalom, amit a légikikötő nem képes kezelni. A kapacitásnövekedés jelentős zsúfoltságot okoz, a járatok időbeli széthúzása miatt éjszakai landolások sora növekszik meg. A reptér közelében élők 2018 júniusában tüntettek először, mert a nagy légörvények miatt cserepek estek le a rákoshegyi épületekről. Véleményük szerint az utolsó ismert környezetvédelmi hatástanulmány 1976-ban készült és ez maximum évi 6-6,5 millió utasforgalmat engedélyezett, mára azonban ez a szám már 16 millióra emelkedett (KSH 2019). A folyamatos tüntetésekbe a többi városrészek lakói is bekapcsolódtak, legfőbb problémájuk volt, hogy az óriási zaj- és környezetszennyezést elszenvedő lakossággal soha nem egyeztettek a repülőtér bővítéseit, működését illetően. A folyamatos tüntetések miatt 2019-ben a reptér jelentős fejlesztéseket jelentett be és vállalta, hogy éjfél után már nem enged Ferihegyen gépeket leszállni.

A túlzott turizmus következtében kapacitás szűke alakult ki a budapesti szállodáknál, ennek következtében egyre nagyobb szállodaláncok jelentették be, hogy hotelt építenek a fővárosban.

2019-ben hét új szállodával bővült a főváros kínálata, 2020-ban tizenhét, 2021-ben tizenöt, 2022-ben hat, 2023-ban pedig még öt hotel építése kezdődik el.

A magánszállások (Airbnb) hatására pedig a turisták még közelebb kerülnek a helyi lakosokhoz, így úgymond nem csak a turisták által frekventáltabb területeken észleli az egyén a turista jelenlétét, ráadásul új csoportok jelennek meg a városokban, mint például a bulituristák, akiknek a tevékenységei negatívan hatnak a lakosok életminőségére.

A településen egyre jobban elterjedt a „Living like a local” jelmondat, az Airbnb-k és az új szállodaépítések is kivétel nélkül a belvárosban valósulnak meg. A korábbi foghíjas telkeken ma mindenhol új hotelek épülnek teljesen átalakítva a belváros képét.

A negatív hatások közül kiemelkedik a lakásárak gyors növekedése és a lakosság kiáramlása a szuburbán térségekbe, a belváros újépítésű házainál bécsi négyzetméterárakat tapasztalhatunk. Mára azonban elmondható, hogy a felkapott agglomerációs zónákban (Veresegyháza, Dunakeszi, Szigetszentmiklós) ugyanolyan gyors növekedésnek indultak a négyzetméterárak, mint a fővárosban.

Milyen negatív hatásokat vél felfedezni a turizmus hatásai között?

Tanári instrukciók:

Gondolja át, Ön milyen problémákat vél felfedezni a csatolt képek alapján az overtourism negatív hatásai között!









