Természetvédelem, környezetvédelem:

1. A természeti környezet a Földön eddig végbement folyamatos fejlődés eredményeként, az ember társadalmi tevékenységétől függetlenül kialakult dolgok, jelenségek, folyamatok fejlődéstörténetileg összehangoltan működő önszabályozó rendszere. (Tardy-Remenyik 2020)
2. A természetvédelem az élőlények, természetes életközösségek, élőhelyek, élő- és élettelen természeti értékek, a természetes és természetközeli állapotot megőrzött területek, valamint a természeti táj megőrzésére hivatott szakmai-társadalmi tevékenység. (Tardy-Remenyik 2020)
3. A környezetvédelem az a társadalmi tevékenység, amely az emberi társadalom által a saját ökológiai létfeltételeiben (saját maga által) okozott károsodások megelőzésére, a károk mérséklésére vagy elhárítására irányul. (Tardy-Remenyik 2020)
4. A fenntartható fejlődés olyan fejlődés, amely képes kielégíteni a jelen szükségleteit anélkül, hogy veszélyeztetné a jövő generációinak lehetőségeit saját szükségleteik kielégítésére. (Bruntland Bizottság 1987)
5. A biodiverzitás a bármilyen eredetű élőlények közötti változatosságot jelenti, beleértve többek között a szárazföldi, tengeri és más vízi-ökológiai rendszereket, valamint az e rendszereket magukban foglaló ökológiai komplexumokat. (Biológiai Sokféleség Egyezmény 1992)
6. Az ökológiai lábnyom egy adott ország hasznos mezőgazdasági, erdészeti és vízgazdálkodási területének arányát veti össze az ország fogyasztásával. Így ki lehet számolni, hogy az országnak mennyi ökológiai erőforrásra van szüksége ahhoz, hogy megtermelje az általa felhasznált javakat és elhelyezze a hulladékát. (Tardy-Remenyik 2020)

Fenntartható turizmusfejlődés

1. Inskeep szerint a fenntartható turizmusfejlődés „kielégíti a jelenlegi turizmus és fogadóterületek igényeit, miközben megőrzi és gyarapítja a jövőbeni lehetőségeket. (Inskeep 1991).
2. Butler megállapítja, hogy a turizmus összefüggésében vizsgálva a fenntartható fejlődés annyit tesz, mint olyan turizmus, amely végtelen ideig fennmarad és nem károsítja vagy változtatja meg a környezetét (emberi vagy fizikai) olyan mértékben, hogy az megakadályozza más tevékenységek és folyamatok sikeres fejlődését és fennmaradását (Butler 1993).
3. A turisztikai fejlesztés, menedzsment és tevékenység minden olyan formája, amely örökre fenntartja a környezeti, társadalmi és gazdasági integritást és a természeti, épített és kulturális erőforrások állapotát (Rátz 1998).
4. Swarbrooke véleménye szerint (1999) a fenntartható turizmus „gazdaságilag életképes, de nem rombolja le azokat az erőforrásokat, amelyektől a jövő turizmusa függ, nevezetesen a fizikai környezetet, és a fogadó közösség társadalmi felépítését. (Swarbrooke 1999).
5. Az adott desztináció természeti környezetének teherbíró képességének figyelembevételével lehetővé teszi a természeti erőforrások megújulását, felismeri, hogy a helyi közösségek, szokások, életmód a turisztikai terméknek rendkívül fontos összetevőjét jelentik, ennek következtében elfogadja, hogy a helyi lakosság arányosan részesedjen a turizmus gazdasági hatásaiból, és tiszteletben tartja a fogadó területek lakosságának érdekeit és kívánságait a turizmus fejlődésére vonatkozóan (Tourism Concern 1992).
6. Maga a turizmus szektor fenntartható az adott desztinációban, tehát fejlődése olyan ütemű, amit még a desztináció képes kedvezőtlen társadalmi és fizikai változások nélkül befogadni, valamint a turizmus nem szorítja ki a korlátozottan rendelkezésre álló erőforrásokért vele versenyben lévő többi gazdasági tevékenységet (Wall 1997).

Overtourism definíciók

1. A turizmus globális szintű növekedésének negatív hatásai lehetnek amennyiben nincs bevezetve-kialakítva fenntartható szerkezet-módszer, a turizmus környezeti, gazdasági és szociokulturális hatásainak kezelésére. (Skift 2016)
2. A túlzott turizmus következtében a lakosok és a látogatók úgy érzik, hogy a turisták száma túl sok és az életminőség vagy a turisták részéről az élmény minősége elfogadhatatlan mértékben romlott. (RTP 2016)
3. Az UNWTO 2018-as közleménye szerint, az overtourism, a turizmus azon desztinációra gyakorolt hatásait foglalja magában, amelyek negatívan befolyásolják a lakosok életminőségét és a látogatók élményét a célterületen. (UNWTO 2018)
4. A túlzott turizmus során a turizmus hatásai bizonyos időpontokban és bizonyos helyeken meghaladja a fizikai, ökológiai, társadalmi, gazdasági, pszichológiai és / vagy politikai teherbíróképességet. (Európai Parlament 2018)
5. Általános értelemben a turizmus teherbíró képességét kifejezi „az a maximális látogatószám, amely egyidőben megjelenhet egy fogadóterületen, anélkül, hogy az a fizikai, gazdasági és szocio-kulturális környezet romlását, valamint a látogatók elégedettségének elfogadhatatlan mértékű csökkenését okozná” (WTO 1981).
6. Az overtourism során a turistaszám folyamatos növekedése miatt növekszik a desztináció fizikai teherbíróképessége ami negatív hatást gyakorol a helyben lakók társadalmi teherbíróképességére, mindez a célterület gazdasági és pszichológiai teherbíróképességét is komolyan befolyásolja. (Tardy-Remenyik 2020)