**Desztinációs evolúciós görbe**

A helyi lakosoknak a turistákkal és a turizmussal szemben tanúsított attitűdjeinek magyarázatához Butler (1980) desztinációs életciklus görbéje (1. ábra).

Az elmélet szerint a turisztikai desztinációk fejlődése nagyon hasonlít egymásra, bár a fejlődés időtartama és a növekedési ráták különbözőek lehetnek. Az életciklus görbéje hat szakaszra bontható, melyek során változik a turisták száma, típusa, a turizmus fejlettsége és hatásai.

**Látogatók**

**száma**

**Idő**

Felfedezés Bekapcsolódás Fejlődés Konszolidáció Stagnálás Hanyatlás/ Újjáéledés

*1. ábra A turisztikai desztináció evolúciós görbéje (Forrás: Butler, 1980, idézi Puczkó és Rátz, 2002 p.41.)*

Az egyes szakaszok főbb jellemzői a következők:

* **Felfedezés:** A turisták száma alacsony, érkezésük rendszertelen. A terület vonzerejét érintetlen természeti környezete és kultúrája jelenti. A helyi lakosság és a turisták kapcsolata személyes jellegű. A turizmus nem gyakorol jelentős hatást a helyi gazdaságra és társadalomra, a természet kis mértékben károsodik.
* **Bekapcsolódás:** A turisták száma növekedésnek indul. Az érkezésük rendszeresebbé válik, kialakul a turistaszezon. A házigazda-turista kapcsolat többnyire személyes jellegű marad. A helyi lakosok közül egyre többen kapcsolódnak be a turisztikai szolgáltatásokba, ezáltal érezhetővé válnak a turizmus gazdasági hatásai. A természeti környezetre gyakorolt hatások is egyre nyilvánvalóbbakká válnak.
* **Fejlődés:** A turisták száma jelentősen megnő, esetenként akár meg is haladhatja a helyi lakosság létszámát. A turisztikai vállalkozásoknak csak a kisebb hányada marad helyi kézben, növekszik viszont a külföldi befektetések aránya. Nagymértékben nő a környezetet érő terhelés, a turistákat kiszolgáló infrastruktúra fejlettsége elmarad a kívánatostól.
* **Konszolidáció:** A turisták számának növekedése csökken, de még így is meghaladja a helyi lakosság számát. A gazdasági hatások kiemelkedők, akár függőségi viszony is kialakulhat. A közösség egy része – különösen akiknek nem fűződik anyagi érdekük a turizmus fejlesztéséhez – elégedetlenné válik a nagyszámú turista jelenléte miatt.
* **Stagnálás:** A turisták száma eléri a maximumot. A területen erőteljesen jelentkeznek turizmus negatív gazdasági, társadalmi és természeti hatásai. Az eredeti természeti és kulturális vonzerőket mesterségesen létrehozott turisztikai attrakciók váltják fel.
* **Hanyatlás/ újjáéledés:** A fogadóterület fokozatosan elveszíti a piacait, nagymértékben lecsökken a turisták száma. Több turisztikai létesítményt alakítanak át, új funkciót szánva nekik. A turisztikai szolgáltatások csökkenésével tovább csökken a kereslet, míg végül a területen megszűnik a turizmus. Egy másik lehetőség, hogy új, mesterséges attrakció megalkotásával, esetleg addig kiaknázatlan természeti erőforrás felhasználásával a területet „újjáélesztik”.

Butler feltételezése szerint a helyi lakosság attitűdje nagymértékben függ attól, hogy a desztináció az életciklusának melyik szakaszában van. Az első szakaszban a lakosság pozitívan fogadja a turistákat, ahogy azonban a számuk fokozatosan nőni kezd, úgy kezelik egyre nagyobb fenntartással az érkezőket. Az egyre negatívabbá váló attitűd hátterében az állhat, hogy egyrészt a lakosság kezdeti várakozásai irreálisak voltak, másrészt a turizmus előnyeiből viszonylag kevesen részesülnek. Összességében a turizmusból származó gazdasági hasznot meghaladják a társadalmi és környezeti költségek.