**Lakossági tipológiák, az irritáció kialakulás az Irridex index alapján**

A lakossági attitűddel kapcsolatos vizsgálatok számának növekedése lehetővé tette, hogy az eredmények alapján a helyi lakosok és közösségek különféle kategóriáit alkossák meg a kutatók. A lakosságot és a közösségeket a turizmus iránt tanúsított attitűdjük szerint típusokba sorolták be, azzal a szándékkal, hogy ezáltal megjósolhatóvá váljon a jövőbeni magatartásuk is. A turizmus tervezéséért felelősök abban bíztak, hogy a kategorizálások megkönnyítik a turisztikai fejlesztések közösség általi elfogadtatását, illetve az esetleges elutasításuk is előre jelezhető lesz.

A lakosság turizmussal kapcsolatos attitűdjének jellemzésére több modellt is alkottak az elmúlt évtizedek során. Az egyik legkorábbi és legismertebb modell Doxey „Irridex” (irritációs index) modellje, amely a turizmus társadalmi hatásainak eredményeképp kialakuló lakossági attitűd meghatározására tesz kísérletet (Doxey 1975) (1. ábra).

A modell alapvető hipotézise szerint a turisták számának emelkedése növekvő feszültséget gerjeszt a fogadó lakosság körében, így az attitűdjük is egyre negatívabbá válik. A toleranciájuk küszöbértéke nem mérhető általános érvénnyel, mivel mind a fogadóközösségek, mind a turisták jellemzői igen nagymértékben különbözhetnek. A helyi lakosság attitűdjének változásai azonban rendszerint jól körülhatárolhatók. A szerző a lakosság attitűdváltozásának négy szakaszát különíti el, melyeket az „eufória”, „apátia”, „irritáció” végül az „antagonizmus” állapotával ír le.

**Attitűdök** 1. Eufória

Pozitív 2. Apátia Turisták száma

3. Irritáció

4. Antagonizmus

Negatív

**Idő**

*1. ábra Irridex (Forrás: Doxey 1975)*

A turizmus fejlődésének korai szakaszát jellemzi az ***eufória*** állapota. A lakosság lelkesen fogadja a turistákat, akik egyelőre kevés számban érkeznek, és tiszteletben tartják a helyi kultúrát. Mivel a fogadóterület népszerűsítésére szolgáló marketingakciók nincsenek, vagy csupán kezdetlegesek, a turisták szájhagyomány útján szereznek róla tudomást, és a turisztikai szolgáltatások iránti igényeik sem nagyok. A házigazdák valódi vendégszeretettel fordulnak a látogatók felé, és nemcsak a turistákat fogadják szeretettel, hanem a befektetőket is. Esetleges negatív hatások fel sem merülnek, és így a turizmusfejlesztés szakszerű tervezése sem tűnik szükségszerűnek.

Bizonyos idő elteltével, ahogy a turisták száma gyarapodni kezd, a lakosság köréből egyre többen részesülnek a turizmus gazdasági hasznából. Ugyanakkor a helyiek kezdeti lelkesedése alábbhagy, a turistákkal kialakított kapcsolatuk formálissá, üzleti jellegűvé válik, és növekszik azoknak az aránya, akik kifogásolják a turizmus vélt vagy valós negatív hatásait. Ez a szakasz jellemezhető az ***apátia*** állapotával. Megkezdődik a turizmus tervezése, de ebben a szakaszban ez főleg marketingtervezést takar, melynek célja a turisták számának növelése és a szolgáltatások bővítése.

A harmadik szakaszban, melyet Doxey az ***irritáció*** állapotával jellemez, a turisták számának további növekedése a helyi lakosság erőteljes frusztrációját vonja magával. A desztináció közeledik a telítettségi ponthoz, ennek ellenére a turizmus korlátozása helyett a döntéshozók rendszerint az infrastruktúra további fejlesztését szorgalmazzák. A vállalkozók rendszerint újabb befektetésekbe kezdenek a megnövekedett turistaforgalom ellátása érdekében, a helyi turisztikai kisvállalkozásokat pedig gyakran vásárolják fel külső ingatlanbefektetők. A szakasz vége felé megtörténhet, hogy elszigetelt üdülőövezeteket hoznak létre, illetve a turizmus térbeli terjedését korlátozni próbálják.

A negyedik szakaszban a helyi lakosság ***antagonisztikus*** viselkedése válik dominánssá. Itt a legmagasabb a turisták száma, a fogadóterület a tömegturizmus színterévé válik. A turizmus káros környezeti és társadalmi hatásai nyilvánvalóvá válnak. A lakosság nem látja szívesen a turistaáradatot, sőt egyértelműen ellenérzéssel viseltetnek irántuk, melynek kifejezésmódja széles skálán mozoghat a közömbösségtől akár a nyílt erőszakig. A turistákról sztereotipikus, negatív kép alakul ki a helyi közösség tagjai körében. A felsorolt szakaszok között egyirányú az átmenet, a desztináció az utolsó szakaszba érve többnyire tovább hanyatlik, csak átfogó fejlesztés keretén belül újrapozicionálva válhat ismét versenyképessé. Doxey modelljének gyakorlati jelentősége abban áll, hogy segítséget nyújthat a döntéshozóknak abban, hogy tudatos tervezéssel megakadályozzák az antagonisztikus szakasz kialakulását.