**Teherbíróképességek a turizmusban**

***A fizikai-ökológiai komponens***

Az ökológiai komponens az ökológiai rendszerekre és erőforrásokra kifejtett hatásokra utal. A természeti rendszerek képesek bizonyos mennyiségű szennyező anyagot elnyelni, anélkül, hogy alapvető jellemzőik megváltoznának, és funkcionálisan károsodnának. Azonban nehezen megjósolható, hogy mekkora ez a mennyiség. Az ökológiai rendszerek által szabott határokat tiszteletben kell tartani, mivel emberi tevékenység által kevéssé befolyásolhatók.

A fizikai képesség az épített környezetre, az infrastruktúrára és annak jellemzőire vonatkozik. Ennek a képességnek a határai többnyire növelhetők az infrastrukturális beruházások, szervezési, szabályozási intézkedések révén. Mérlegelendő azonban az ezzel járó építési és működtetési költségek nagysága, amely akadályozhatja a turizmus fejlesztését. Bizonyos létesítmények, így például múzeumok, templomok, vagy történelmi emlékhelyek esetében a fizikai kapacitás nem változtatható, ez pedig behatárolhatja az egész fogadóterület kapacitását.

Az ökológiai-fizikai teherbíró képesség szintjének megállapításához a következőket kell tekintetbe venni:

* a zsúfoltság elfogadható mértéke a kulcsfontosságú területeken, pl. múzeumokban, parkokban, utcákon;
* a természeti erőforrások veszteségének az a maximális mértéke, amely nem okozza az ökoszisztéma funkcióinak, a biodiverzitásnak a jelentős leromlását;
* a levegő-, víz-, és zajszennyezés elfogadható szintje, amely a helyi ökoszisztéma állapotától, asszimilációs képességétől függ;
* a közlekedési infrastruktúra használatának intenzitása;
* a vízszolgáltatás, elektromosáram szolgáltatás, szennyvíz- és hulladékkezelés használata;
* a közösségi szolgáltatások, egészségügyi szolgáltatások elérhetősége.

A fizikai teherbíró képesség fenntartásához elengedhetetlen a turisztikai létesítmények integrált fejlesztése, az infrastruktúra hatékony kihasználása ugyanis nehezebben oldható meg, ha a fejlesztések területileg szétszórtan történnek.

***A társadalmi-kulturális komponens***

A társadalmi teherbíró képesség egyrészt a fogadóközösség toleranciaszintjére, másrészt a turisták élményének a minőségére vonatkozik. Fontos kérdés, hogy a helyi közösség tagjai hogyan viszonyulnak a turizmus megjelenéséhez és növekedéséhez. Ide tartoznak olyan társadalmi és demográfiai tényezők, mint a szakképzett helyi munkaerő rendelkezésre állása, a családi és társadalmi viszonyok változásai, a helyi lakosság identitástudata stb. Ezek egy része egyszerűen számszerűsíthető, más része azonban szociál-pszichológiai és antropológiai módszerek alkalmazását teszik szükségessé. A fizikai-ökológiai küszöbértékekkel ellentétben a társadalmi teherbíró képesség küszöbértékeit igen nehéz behatárolni, hiszen nagymértékben függnek az emberek percepcióitól, értékrendjétől (Saveriades 2000).

A társadalmi-kulturális teherbíró képesség szintjei a következőképp fejezhetők ki:

* az a turistaszám, illetve azok a rekreációs tevékenység típusok, amelyeket a helyi közösség befogad, anélkül, hogy negatív irányban megváltozna az identitástudatuk, életstílusuk, a tevékenységeik, és a társadalmi szerkezet;
* a turizmusnak az a típusa és szintje, amely sem közvetlen, sem közvetett módon nem változtatja meg jelentősen a helyi kultúrát (a kézművességet, hagyományokat, a hiedelmeket, szokásokat, stb.);
* a turizmusnak az a szintje, amelyet a helyi lakosság nem utasít el, és amely nem szorítja ki a lakosságot a helyi szolgáltatások használatából;
* a turizmusnak az a szintje (a turistaszám és a jelenlevő turizmusfajták kompatibilitása), amely nem okozza a turisták élményének az elfogadhatatlan mértékű romlását.

***A politikai-gazdasági komponens***

A politikai-gazdasági komponens mindenekelőtt a turizmus helyi gazdasági szerkezetre gyakorolt hatásaira vonatkozik. A gazdasági teherbíró képesség arra utal, hogy milyen mértékben tudnak a turisztikai szolgáltatások a gazdasági életben teret nyerni, anélkül, hogy kiszorítanák a többi, preferált gazdasági tevékenységet (O’Reilly 1986).

A politikai-gazdasági teherbíró képesség a következőképp fejezhető ki:

* a turizmusra való gazdasági berendezkedés;
* a munkaerő elvonása a gazdaság más szektoraiból, a turizmus javára;
* a turizmusból származó jövedelem helyi elosztásának kérdése;
* a foglalkoztatás szintje a turizmusban, a helyi emberi erőforrások viszonylatában.