**1\_2 Esettanulmány**

**Képzéssel és összefogással a fenntarthatóságért - Røros Bányaváros és környéke Világörökségi helyszín**

A település Norvégia hegyvidékes belső területein, a svéd határ közelében fekszik Oslotól 380 km-re északra és Trondheimtól 155 km-re délre. Az ország egyik leghidegebb vidéke. 1914-ben -50,4 °C-os rekordhideget mértek itt. A település közelében ered Norvégia legnagyobb folyója, a Glomma.

 Røros (ejtsd Rörosz) egykori bányaváros, a rézércbányászatáról ismert: település. A réz kitermelése a 17. századtól kezdve meghatározta a település életét

A rézkitermelés 1644. és 1977. között 333 éven keresztül folyt, de a kohósítás már 1953-ban megszűnt. A településen ma egy öntöde és mintegy kétezer emeletes faház áll. A nagyméretű faházak egy-egy udvar köré csoportosulnak. A város középkori megjelenését az épületek sötétre festett rönkfa homlokzatának köszönheti. A város egyetlen kőépülete az 1784-ben befejezett barokk templom. A templomot közrefogják a bányászok lakóépületei, ezek közül egyesek 250 évesek. A skandináv háború során a svéd csapatok 1679-ben lerombolták a várost, ezután teljesen újjá kellett építeni.

„ Røros bányaváros és környezete” néven a terület a Világörökség része 1980. óta 1990-ben az egyik korábbi olvasztóhutában bányamúzeumot rendeztek be. 2010-ben kiterjesztették az addigi védett területet, így védelem alá kerültek a környező ipari és mezőgazdasági területek, Femundshytta olvasztója és a szállítási útvonal is. A településszerkezet és utcahálózat a 17., az épületek többnyire a 18-19. századból maradtak fenn.

 Az építészeti örökség megóvása 1922-re nyúlik vissza, amikor felismerték az épületek hihetetlen történelmi és építészeti értékét. Akkor mindössze 8 épületet vontak védelem alá annak ellenére, hogy a település akkori politikai vezetése nem fogta fel az épületek megőrzésének a fontosságát, ők a modernizálást és a település fejlesztését tekintették legfőbb célnak. Ettől a ponttól kezdve azonban nagyon sok mindent elértek a védelem terén, különösen azóta, hogy a Világörökségi helyszínek közé sorolta a települést az UNESCO elismerve ezzel különleges értékét.

Ugyanakkor manapság több körülmény is veszélyezteti ezt az egyedülálló értéket képviselő helyet. Annak ellenére, hogy turizmus az egyike e legfontosabb gazdasági tevekénységnek a mintegy körülbelül évi egy millió látogatónak köszönhetően, elengedhetetlenül fontos rávenni a turizmus helyi érdekeltjeit és turistákat a település megőrzése és a fenntarthatóság iránti elköteleződésre.

Ennek érdekében a helyi TDM [[1]](#footnote-1)szervezet elindított egy képzési programot „Tudj, hogy jó vendégfogadó légy” címmel. Ennek keretében a turizmussal kapcsolatban lévő vállalkozások számára létrehoztak egy tanúsítványt. Ezzel a tanúsítvánnyal ismerik el, hogy a tanúsítvánnyal rendelkező vállalkozások felismerik és tovább erősítik Røros történelmi és kulturális identitását.

Ennek a TDM stratégiának a prioritásai:

* előmozdítani, hogy a turizmus érdekeltjei és érintettjei megértsék Røros egyedülálló értékét;
* bevonni a kommunikációba a turisztikai vállalkozásokat és a turizmus egyéb kulcsszereplőit;
* hatékonyabbá tenni a látogatók számára küldött marketing üzeneteket;
* biztosítani, hogy a desztináció, mint egységes egész megbízható, következetes és egységes üzeneteket osszon meg;
* elterjeszteni a fenntartható turizmus irányelveit a turizmus helyi kulcsszereplői között.
* erősíteni a csapatszellemet a turisztikai vállalkozások között a közös célokért való együttműködés érdekében
* közvetlen hatást gyakorolni a látogatók elégedettségére, a turizmusból származó előnyökre és a tartózkodási idő hosszára.

Mit is tettek tulajdonképpen ?

A turizmus, a kereskedelem és az önkormányzat dolgozói egy, a történelemről és a helyi közösségről szóló alapképzésben vettek rész, ami ösztönözte őket a tudásuk megosztására és büszkébbé tette őket a történelmükre. A tanfolyamoknak fontos hozadéka volt még, hogy a résztvevők – azaz a helyi szolgáltatók - megismerték egymást, és ez elősegítette a későbbi csapat munkát, megismerték és ezáltal hitelesen tudták ajánlani és értékesíteni egymás termékeit, szolgáltatásait.

Ahhoz, hogy a tanfolyam végén megkapják a tanúsítványt, minden résztvevőnek teljesítenie kellett a feltételeket, közöttük részt kellett venniük 5 idegenvezetővel lebonyolított helyi túrán és meg kellett ismerniük attrakciókat. Ezzel azt érték el, hogy minden a turizmusban dolgozónak személyes benyomása alakult ki arról, amit a terület a turistáknak ajánl. Ez is azt segítette elő, hogy hitelesebben és lelkesebben tudják a turistákat tájékoztatni a lehetőségekről.

Mint nagyon sok más Világörökségi helyszín esetében a jelölés és az azzal járó megőrzési kötelezettség nagyon sok helyben élő és dolgozó számára hátrányos következményekkel járt. Hiszen ez e történelmi kincs, a védett vagyontárgyak karbantartásával és fenntartásával járó kötelezettségek általában hátrányt jelentenek.

Ennek megoldása érdekében a közösség tagjait, illetve különböző területekről érkező turisztikai szereplőket tömörítő menedzsment segítette a települést abban, hogy élő turisztikai desztinációvá váljon. Olyanná, ahol a turisztikai tevékenységeket a turisták elégedettsége, a turizmusból származó bevételek egyre szélesebb körben történő igazságos szétosztása motiválja .

Az olyan kommunikációs kezdeményezések, mint pld a „Tudj, hogy jó vendégfogadó légy”, a „Fogadj örökbe egy házat”, vagy a „Világörökség fiatal kezekben” egyre több emberrel értették meg a megőrzés, és Røros támogatásának a fontosságát illetve a történelmi örökség megóvásának és megbecsülésének jelentőségét.

Ezekben a programokban több mint 100 vállalkozás és mintegy 400 alkalmazott vett részt.

Milyen következtetéseket lehet ebből a példából levonni?

Mi az, amit javasolni tudna más hasonló helyzetben lévő történelmileg kiemelkedő fontosságú desztinációknak a fejlődésre?

Melyek azok az elemek a példában, amelyek a fenntartható turizmusfeljesztés körébe tartoznak?

Mi a kapcsolat a példában felsorolt kezdeményezések és a felelős turizmus között?

1. Turisztikai Desztináció Menedzsment [↑](#footnote-ref-1)