
**1\_2 Videó - A felelős turista döntései**

A felelős döntések tudatos döntések. Azok, amelyeknek a turista fel tudja mérni a következményeit, felismeri a felelősségét, és el tudja dönteni, hogy vállalja-e ezeket következményeket.

Hosszú és többlépcsős folyamat az utazási döntések meghozatala. Minden egyes döntéshez **megfelelő információkra és az információkból vagy korábbi tanulmányokból, tapasztalatokból szerzett ismeretanyagra** van szükség. **Hiteles forrásból származó, friss, mindenre kiterjedő és tárgyszerű információk eredményezhetnek csak minőségi döntést**.

Különösen nehéz a turizmusban minőségi döntést hozni, hiszen nincsen lehetőség kipróbálni, megkóstolni, felpróbálni, amit vásárolni szeretne a turista. Ráadásul a felelős turista döntéskor nemcsak a saját szempontjai alapján választ, hanem figyelembe veszi, hogy **választáasa milyen következménnyel jár a meglátogatott hely környezetére, a közösség életére, kultúrájára és a gazdaságra.**

1. Már a **desztináció kiválasztása** is felelősséggel jár. Természetesen a turista motivációja a döntő, de ugyanazokat a motivációkat több helyen is ki lehet elégíteni. A közösségi élmény, autentikus desztinációk megismerése, a helyi élet megtapasztalása a fő célja a felelősen gondolkodó turistának. Ezeket elsősorban az olyan helyeken lehet elérni, amelyeket **a turizmus még nem formált át** a saját igényei szerint.
2. Az **utazás időpontjának** kiválasztása is fontos szempont. Mivel mindenki lehet felelős turista, akár tengerparton nyaral, akár a hegyekben síel, az időpontot alapvetően meghatározza a tevékenység, amellyel foglalkozni szeretne, azonban az, aki felelősen gondolkodik **kerüli a zsúfoltságot, inkább elő- vagy utószezonban utazik, és akkor is kerüli a legzsúfoltabb helyeket**. Például a tengerpartok általában a leginkább túlturistásodott helyszínek, de mindig lehet találni eldugott halászfalukat, a turisták által még fel nem fedezett helyeket, ahol tényleg a hagyományos életformát, hagyományokat lehet megismerni és élvezni lehet a tengerparti nyaralást is.
3. Az **utazás időtartamának** meghatározásakor irányelv a felelső turizmusban, hogy **minél távolabbra utazik valaki, annál hosszabb ideig tartózkodjon ott**. Ez összefügg a közlekedési eszközök káros anyag kibocsátásával, amit a hosszabb egyhelyben tartózkodás némileg ellensúlyoz az egyéb a desztinációra gyakorolt pozitív hatások révén.
4. A **szolgáltatások lefoglalásakor** vagy közvetlenül a szolgáltatóknál foglalja le a szolgáltatásokat online, vagy olyan utazásszervezőktől és – közvetítőktől vásárol, akik az ajánlataik összeállításakor helyi szolgáltatókkal kötöttek szerződést.   
   A helyi szolgáltatók esetében például a fenntarthatósági tanúsítványok garanciát jelentenek arra, hogy fenntartható módon működik a vállalkozás.
5. A **közlekedési eszközök kiválasztása** igényli legkörültekintőbb döntést. Cél, hogy minél kevésbé járuljon hozzá a turista a CO2 kibocsátáshoz, ami a légiközlekedés esetében a legmagasabb.



Forrás: [European Environment Agency](https://www.eea.europa.eu/media/infographics/co2-emissions-from-passenger-transport/view)   
<https://www.responsibletravel.com/copy/reducing-co2-emissions>

Az első és legfontosabb szabály: **kerülni a repülőgéppel való utazást mind a desztinációba utazáskor, mind pedig a desztináción belü**l. Ha azonban mégis repülővel utazik, akkor is dönthet felelősen az utazni vágyó turista:

* olyan társaságot választ, aki részt vesz carbon offset programokban, vagyis a turistának is van lehetősége megváltani az általa okozott többlet kibocsátást;
* lehetőleg olyan légitársaságot választ, amelynek a flottája újabb, környezetkímélőbb repülőgépekből áll;
* turista osztályon utazik, ahol sűrűbben vannak az ülések elhelyezve, így az egy ülésre jutó fajlagos kibocsátás alacsonyabb;
* csak a tényleg szükséges holmikat teszi a csomagjába, ezzel is csökkentve a repülőgép terhét.

**Közelebbi desztinációba vonattal utazik** a környezetért felelősséget érző turista, mert vonatközlekedés levegőszennyezése a legalacsonyabb.

A **desztinációban a helyi közösségi közlekedést használja**, vagy lehetőleg **környezetkímélő eszközöket bérel.**

1. A **desztinációban való tartózkodás során napi szinten folyamatosan kell tudatosan dönteni**.

* a szállodában észszerűén használni a légkondicionálást, a vizet;
* helyi és nem hamisított terméket vásárolni;
* legalább az üdvözlés kifejezéseit a helyi nyelven használni;
* nem használni műanyagpalackot;
* helyi idegenvezetőt alkalmazni;
* nem kritizálni a helyiek higiéniai szokásait, az életformájukat;
* tisztelettál bánni a helyiekkel és főleg a szolgáltatókkal;
* ha ez hozzá is tartozik a helyi szokásokhoz, csak mértékkel alkudozni …

és még lehet hosszan sorolni mi is tartozik a felelősségteljes turista viselkedésébe.

7. A felelős turizmus alapelve szebbé tenni a világot. A felelős turista nemcsak a magatartásával járul hozzá a Világunk szebbé tételéhez, hanem azzal is, hogy **a jó példákat terjeszti. Élményeit és** **jó tapasztalatait megosztja** a közösségi oldalakon vagy blogot ír, vlogot készít. Azonban nagyon fontos és ez is a felelősséghez tartozik, hogy **minden egyes nyilvános megjegyzése átgondolt, hiteles és igaz legyen.** Kétszer is gondolja meg, mielőtt az „Mehet” gombra kattint.