A nemzetközi turistaérkezések számának a 20. század közepétől tapasztalható dinamikus növekedése következtében a desztinációk természeti környezetének és a helyi kultúrájának terhelése fokozódott, ami azok veszélyeztetését és megváltozását eredményezte. Ez a folyamat vezetett az 1980-as évekre az eredetileg Alpok védelmének szándékával deklarált **szelíd turizmus** koncepciójához, amely a tömegturizmussal szemben határozta meg magát és ez utóbbit **kemény turizmusnak** nevezte. A gondolkozásmód számos közös vonást mutat a **fenntartható turizmus** gondolatkörével. A fenntartható turizmus és a szelíd turizmus kapcsolatát sokféleképpen értelmezik a kutatók, az utóbbit általában a természeti környezettel kapcsolják össze.

Miért fontos számunkra a szelíd turizmus?

Ennek megértéséhez érdemes a turizmuson kívülre is tekintenünk.


Az emberiség történelme során a különböző módon viszonyult a természethez, ennek történetét jól tükrözik az ún. világkorszak-paradigmák. Ezek szerint a történelem előtti világkorszakot **a természetben élő ember korszakának**, a mezőgazdasági és az ipari forradalom közti világkorszakot **a természetbe ágyazott társadalom és a társadalomba ágyazott gazdaság korszakának**, míg az ipari forradalomtól a jelen információs forradalmáig tartó, harmadik világkorszakot **a gazdaságba ágyazott társadalom természetet alárendelő korszakának** nevezzük.



dr. Hajnal Klára (2006): A fenntartható fejlődés elméleti kérdései és alkalmazása a településfejlesztésben. PhD értekezés, Pécs: PTE TTK FDI, 106.

A geográfia megközelítése szerint a jelen korszak a természetben élő, társadalomba ágyazott gazdaság kora, az **antropogén kor (antropocén)**, amikor meghatározóan az ember alakítja a természetet. Mindezek alapján **környezetünkért viselt felelősségünk egyre nő**.

Ez a felelősségtudat tükröződik a Földünket 20-30 évig meghatározó jelenségegyüttesekben, az ún. **globális megatrendekben**.



Törőcsik Mária (2014): Fogyasztói magatartás. Insight, trendek, vásárlók. Budapest: Akadémiai Kiadó , 45. alapján saját szerk.

A különböző trendkutató intézetek szerint napjaink globális megatrendjei közé sorolható az **új ökológia, az ökológiai szemléletmódváltás, az ökosikk, a természettől való tanulás, az egészségtudatosság erősödése, a klímaváltozásra és a környezetterhelésre fordított fokozott figyelem**. A fogyasztói elvárásokat az **élmény-autentikusság, a termékválasztást pedig a virtualitás-természetesség trend és ellentrend párja** határozza meg. Időfelfogásunkben az idő nyomásának hatása **a lassulást/lassítást**, társas viszonyainkban az eluralkodó **inidvidualizmus a „mi”-érzést hívja ellentéteként** életre. Különösen a fiatal (Z, Alfa) generációknál figyelhető meg az említett ellentrendek erősödése.

A szelíd turizmus azért fontos számunkra, mert **képviseli a környezetükért viselt felelősségünket és egybecseng a világban tapasztalható ökológiai szemléletváltással, illetve az eredetiség, a természetesség, a lassítás, a „mi”-érzés előtérbe kerülő ellentrendjeivel**. Érdemes tehát megismerkednünk vele a következőkben.

Ebben segít a következő tananyag-egység. A jegyzet felépítésének koncepciója az **elméleti háttér** mellett hangsúlyt fektet a **jó gyakorlatokra** is. Az előbbi rész a megértéshez szükséges fogalmi meghatározásokat, jellemzőket, megjelenési területeket, formákat, illetve termékeket mutatja be, az utóbbi a nemzetközi és hazai megvalósítások közül ismertet válogatott példákat.