**Oktatói magyarázatok**

**A 4. diához:** Ahogy ez a turizmus más fajtáinál/formáinál/termékeinél is tapasztalható, több definíció él egymás mellett, sőt a rendszerezés kapcsán is akadnak eltérő vélemények (ezeket a következő dián olvashatják). Ez a többszólamúság posztmodern korunk jellemzője, ami egyrészt gazdagítja a megközelítési lehetőségek körét, másrészt teret ad a folyamatos reflektálásnak és a párbeszédnek. Az olvasó számára pedig biztosítja az egyéni állásfoglalás lehetőségét.

**A 7. diához:** A gondolattérképen olvasható egyszerűség és eredetiség a kínálat kapcsán a helyi érték és örökség lényegi, hiteles megjelenésére, valamint a nagy ökológiai lábnyomú luxusszolgáltatások mellőzésére utal. Az extenzív fejlesztés a meglévő, de még nem kiaknázott erőforrások bevonását jelenti. A csöndes, nyugodt és lassú jelzők a szavak szoros és átvitt értelmében is jellemzik a szelíd turizmust. Ezek a látogatók tér- és időbeli dekoncentrációjában, a lokális kultúrával és társadalommal szembeni érdeklődésében és a kölcsönös tisztelet attitűdjében, a lassulás ellentrendjében valósulnak meg. A digitalizáció a szelíd turizmusban jellemzően kevésbé váltja ki pl. a lokális közösséggel való közvetlen kommunikációt, vagy a személyes jellegű örökséginterpretációt.

**A 8. diához:** A kemény-szelíd ellentétpár azonos szempontrendszer alapján történő összevetésének segítségével jobban felismerhetők és megérthetők a szelíd turizmus koncepció alapvetései, mint önmagukban. Ezért és nem a választási alternatívák felsorolásaként jelenik meg az alfejezet további részében és a következő alfejezetben is ez a dichotómia. Ugyanakkor fontosnak tartjuk hangsúlyozni, hogy „vegytisztán” csak igen ritkán tapasztalható egyik vagy másik koncepció megvalósulása.

**A 9. diához:** A turisztikai attitűd sajátosságai általános és nem kizárólagos értelemben jelennek meg az összevetésben. Így pl. léteznek a szelíd turizmusra szakosodott utazási irodák és természetesen a szelíd turista is vásárolhat szuvenírt. A szelíd turisztikai élmény lényegi vonása a fizikai és mentális értelemben véve is aktív, bevonódást igénylő rekreáció és annak erős nyomot hagyó, hosszú távú hatása.

**A 12. diához:** Fontos látni a szelíd turizmus megjelenését az utazói döntés minden szakaszában. Bár az ábra a tervezésre és a megvalósításra összpontosít, már a szükséglet igénnyé formálódása, illetve még az utazás utáni feldolgozás, emlékezés, élménymegosztás is ennek a jegyében történik, ami nagyban befolyásolja a következő utazás motivációját. A szelíd turisztikai attitűd különböző mélységben jellemezheti a turizmus alanyát, pl. míg a fogadó kultúra tisztelete és helyi gasztronómia iránti érdeklődés általánosságban elvárható és sok esetben meg is valósul, addig a közlekedési eszköz és a szálláshely kiválasztása már gyakrabban ártudatos döntés eredménye. A változás elsősorban a szocializáció különböző fokain kezdődhet el, ebben a család mellett az oktatási intézményeknek, sőt a munkaadóknak is jelentős szerep juthat. A turizmus szereplőinek ugyanígy felelőssége az érzékenyítés a szelíd turizmus irányába.

**A 13. diához:** A szelíd turizmushoz tartozó, alternatív közlekedési eszközt igénybe vevő városnézések témáját is gyakran meghatározza a „klasszikus” buszos útvonaltól való eltérés. Ezek a tematikus megközelítések a kötelező látnivalók helyett inkább a rejtett vagy egy témára fűzve bemutatható értékekre fókuszálnak, így városi tematikus utakként is értelmezhetők (a tematikus utakról a következő alfejezetben lesz szó). Az interpretáció ugyan történhet digitális alapon is (pl. applikáció útján), de az élő idegenvezetés a jellemző, ami pl. a személyes jellegű történetmeséléssel (storytelling), a mikrotörténeti megközelítéssel gazdagíthatja a bemutatást. A résztvevők így kicsit beavatottként érezhetik magukat egy (általában) helyi lakossal létrejövő interaktív kommunikációs kapcsolatban. Az alternatív/tematikus városnéző túrák a szelíd turizmus megjelenési lehetőségei és jelenlegi trendjei a városi turizmusban.

**A 16. diához:** A kulturális turizmushoz kapcsolódóan a jellemzően diszkont légijáratokat igénybe vevő, a must see-kre (kötelező látnivalókra) koncentráló city break (hosszú hétvégés városnézés) jellemzően a kemény turizmushoz tartozik. Ezzel szemben a rejtett értékek felfedezésére induló, alternatív városnéző túrákon részt vevő, hosszabb időt lehetőleg a turisztikai szezonon kívül egy városban eltöltő látogató inkább a szelíd turizmus résztvevője. Ezen az elven az egészségturizmushoz tartozó wellness turizmus esetenként tájidegen, vagy a környezettudatosságot csupán minimálisan elvárható szinten mutató beruházásai inkább a kemény turizmus vonásait mutatják, míg az ellenkező alapelvet megvalósító infra- és szuprastrukturális elemek mellett a helyi alapanyagoka épülő szállodai éttermi kínálat nagyobb arányban a szelíd turizmus feltételeit teljesíti. A példaként bemutatott turizmusformák és termékeik nem sorolhatóak egyoldalúan sem a kemény, sem a szelíd turizmushoz és ez a megállapítás érvényes a turizmusformák, turisztikai termékek többégére is.

**A 21. diához:** A magyarországi minősítések valószínűleg ismertebbek az olvasó számára, mint a nemzetköziek. Például a fenntartható szálláshelyek kapcsán olvashattak már a zöld szálloda minősítésről, esetleg vettek már részt zöld fesztiválon, stb. Ezért a hazai minősítési rendszerekre nem térünk most ki.

**A 22. diához:** A példák kiválasztása során három szempontot tartottunk szem előtt. Fontos volt, hogy a nemzetközi jó gyakorlatok végtelennek tűnő tárháza mellett hazaiak is szerepeljenek, lehetőleg minél több, különböző termék megjelenhessen és minél több bemutatott jó gyakorlat bírjon nemzetközi szakmai elismeréssel.